title: Werner Herzog

text: 1970-luvun lopulla ja 80-luvulla Herzog jatkoi yhteistyötään Kinskin kanssa. Vuonna 1979 syntyi osittain F. W. Murnaun klassikkoelokuvaan perustuva "Nosferatu – yön valtias" (1979) ja Georg Büchnerin näytelmästä tehty "Woyzeck" (1979). Vuonna 1982 valmistui Herzogin kenties kunnianhimoisin elokuva "Fitzcarraldo" (1982). Kinski näytteli elokuvassa irlantilaista oopperahullua, joka halusi rakentaa oopperatalon keskelle Etelä-Amerikan viidakkoa. Päästäkseen tavoitteeseen hänen piti kantaa valtava höyrylaiva vuoren yli intiaanien avulla päästäkseen käsiksi kumia tuottaviin puihin, joilla hänen oli tarkoitus tehdä rahaa oopperataloa varten. Erikoiseksi elokuvan tekee se, että Herzog ei käyttänyt erikoistehosteita eikä trikkikuvausta vaan toteutti äärimmäisen vaativan laivan kantamisen paikallisten intiaanien avulla. Les Blank dokumentoi tämän ja elokuvan muut monet vaikeudet elokuvassaan "Burden of Dreams" (1982).


title: Werner Herzog

text: Viimeisen kerran Herzog työskenteli Kinskin kanssa elokuvassa "Cobra Verde" (1987), jonka jälkeen Kinski kuoli saatuaan valmiiksi elokuvansa "Kinski Paganini" (1989). Sittemmin Herzog ei ole juuri tehnyt teatterielokuvia vaan on keskittynyt dokumentteihin, joita hän on uransa alusta alkaen tehnyt säännöllisesti. Vuonna 1999 valmistui dokumentti "Mein liebster Feind – Klaus Kinski", jossa Herzog luotasi viha-rakkaus-suhdettaan Klaus Kinskiin. Vuonna 2001 Herzog teki puolestaan fiktioelokuvan "Invincible", jonka pääosissa olivat Tim Roth ja suomalainen voimamies Jouko Ahola.


title: Werner Herzog

text: Vuonna 2009 Herzog ohjasi elokuvan "Paha poliisi – määräsatama New Orleans".


title: Lassila

text: Lassila () on pääosin 1980–90-luvuilla rakennettu noin 4 000 asukkaan osa-alue Haagan kaupunginosassa Länsi-Helsingissä.


title: Lassila

text: Pohjoisesta Lassilaa rajaa Kehä I, jonka toisella puolella on Kannelmäki. Idässä raja kulkee Hämeenlinnanväylässä. Etelänaapureina ovat Pohjois-Haaga ja Etelä-Haaga. Lännessä Lassilan rajan määräävät Vihdintie ja alueen pohjoisosissa puistoalueen keskellä kulkeva Vantaanjoen aiempi uoma nimeltään Mätäjoki. Lassilan postinumero on 00440.


title: Lassila

text: 1970-luvulla valmistuneen, Lassilassa sijaitsevan Pohjois-Haagan rautatieaseman läheisyydessä on liikekeskustan tapainen alue, jossa on ruokakauppoja, apteekki, kuntosali ja muita liikkeitä. Yleisestikin alueella on varsin runsaasti pieniä ja keskisuuria yrityksiä. Lassilan koilliskulmaukseen Kehä I:n ja Hämeenlinnanväylän äärellä on suuria toimistorakennuksia (Tieto). Vuonna 2012 Lassilassa oli 3 577 työpaikkaa (31.12.2012).


title: Lassila

text: Ulkoilu- ja liikuntamahdollisuuksia tarjoaa Lassilan liikuntapuisto, jossa kesäisin pelataan useita nuorten jalkapallo-otteluita sekä talvisin jääkiekko-otteluita. Kesällä on myös mahdollista pelata tennistä ja koripalloa liikuntapuiston alueella. Ulkoilijat pääsevät Pirkkolaan ja Keskuspuistoon Hämeenlinnanväylän toiselle puolelle.


title: Lassila

text: Lassilasta on yhteys Helsingin keskustaan Kehärataa kulkevalla I- tai P-junalla.


title: Lassila

text: Lassilaan, silloiseen Laurinmäkeen rakennettiin 1940-luvulla omakotialue pika-asutuslain nojalla. Tontit luovutettiin sotaveteraaneille, sotaleskille ja -orvoille. Talot rakennettiin melko suurille tonteille, ja Ruotsin valtio tuki rahallisesti näiden talojen rakentamista. Myöhemmin alueelle rakennettiin vielä lisää omakotitaloja. Vantaankosken radan valmistumisen myötä Lassilan ilme muuttui täysin, kun vanha omakotiasutus purettiin uusien taloryhmien tieltä 1970-luvun lopulla.


title: Lassila

text: Kaupintien varrella sijainneen lassilalaisen omakotitalon pihalta löytyi 1960-luvulla muinaislöytöpaikka. Arkeologiset tutkimukset paikalla suoritettiin vuonna 1973 ennen sen jäämistä tietöiden alle. Kaivauksissa löydettiin saviastioiden palasia, kvartsiesineitä, pieniä kaapimia ja hiottuja kiviä. Kyseisen asuinpaikan – pinta-alaltaan noin 90 neliömetriä – iäksi arvioitiin esinelöytöjen perusteella 5000–6000 vuotta. Todennäköisesti tämä asuinpaikka oli käytössä vain lyhyen ajan tai kausiluonteisesti.


title: Brigitte Bardot

text: Brigitte Anne-Marie Bardot (s. 28. syyskuuta 1934 Pariisi) on ranskalainen näyttelijä ja eläinaktivisti. Hänen läpimurtoelokuvansa oli "...ja Jumala loi naisen" (1956), joka teki hänestä yhden 1950- ja 60-lukujen tunnetuimmista seksisymboleista. Hän lopetti näyttelijänuransa 1973 ja on sen jälkeen kampanjoinut julkisuudessa eläinten oikeuksien puolesta.


title: Brigitte Bardot

text: Brigitte Anne-Marie Bardot syntyi 28. syyskuuta 1934 Pariisissa. Perhe oli varakas ja asui Pariisin 16. kaupunginosassa lähellä Eiffel-tornia. Bardot opiskeli teini-ikäisenä balettia. Hänestä tuli myös suosittu valokuvamalli, ja hän sai kuvansa Ranskan "Ellen" kanteen 15-vuotiaana. Hän tapasi elokuvantekijä Roger Vadimin, ja heistä tuli rakastavaisia. Naimisiin he pääsivät vasta joulukuussa 1952, kun Bardot oli täysi-ikäinen.


title: Brigitte Bardot

text: Bardot esiintyi ensimmäisessä elokuvassaan "Ei kiltti tyttö" vuonna 1952. Hänen ensimmäiset elokuvaroolinsa olivat pieniä ja pohjasivat hänen kauneuteensa ja seksikkyyteensä. Bardot'n läpimurtoelokuva oli hänen aviomiehensä Roger Vadimin ohjaama "...ja Jumala loi naisen" (1956), jossa Bardot esitti seksuaalisesti vapaamielistä eteläranskalaista nuorta naista. Rohkean elokuvan myötä Bardot'sta tuli kansainvälinen elokuvatähti ja Euroopan tunnetuin naisnäyttelijä. Hänestä tuli vapaan ja luonnollisen sensuaalisuuden symboli niin elokuvissaan kuin yksityiselämässäänkin. Bardot ja Vadim erosivat 1957, mutta he tekivät senkin jälkeen elokuvia yhdessä.


title: Brigitte Bardot

text: Bardot näytteli 1950-luvun lopussa ja 1960-luvulla kymmenissä elokuvissa, mukaan lukien mestariohjaajien Jean-Luc Godardin ja Louis Mallen elokuvissa. Hänen tunnetuimpia elokuviaan ovat "...ja Jumala loi naisen" (1956), "Sen täytyi tapahtua" (1963) ja "Viva Maria!" (1965).


title: Brigitte Bardot

text: Bardot oli myös laulaja, ja hän äänitti 1960-luvulla joitain musiikkialbumeita, kuten "Brigitte Bardot Sings" (1960) ja "Special Bardot" (1968). Hän nauhoitti hittikappaleita myös Serge Gainsbourgin kanssa. Bardot oli ranskalaisuuden symboli Mariannen rintakuvan mallina 1970.


title: Brigitte Bardot

text: Bardot lopetti näyttelemisen 39-vuotiaana 1973 ja muutti Saint-Tropeziin.


title: Brigitte Bardot

text: Bardot on ollut aktiivinen eläinten oikeuksien puolustaja näyttelijänuransa jälkeen. Hän perusti eläinten pelastusjärjestön ja alkoi kampanjoida eläinten oikeuksien puolesta. Hän on vuodesta 1977 alkaen kampanjoinut esimerkiksi hylkeenpyyntiä, Japanin valaanpyyntiä, hevosten kuljetuksia ja teurastusta, eläinkokeita, härkätaistelua, teollisia eläintiloja, metsästystä sekä turkiksia vastaan. Toimintaansa hän on rahoittanut muun muassa myymällä omaisuuttaan. Bardot on saanut useaan kertaan sakkoja rotuvihan lietsomisesta arvosteltuaan maan muslimiväestöä ja etenkin heidän harjoittamaansa eläinten rituaalista massateurastusta Id al-Adha-juhlan aikana tapana, joka ei kuulu Ranskaan.


title: Brigitte Bardot

text: Bardot on ollut neljä kertaa naimisissa. Hänen aviomiehiään ovat olleet Roger Vadim (1952–1957), Jacques Charrier (n. 1959–1962), Gunter Sachs (1966–1969) ja Bernard d'Ormale (1992–). Bardot'lla on ollut useita rakastajia niin avioliittojensa aikana kuin niiden välissäkin.


title: Brigitte Bardot

text: Bardot'n ainoa lapsi on poika liitosta Charrierin kanssa. Bardot ei ollut kiinnostunut äitiydestä, joten Charrier sai lapsen huoltajuuden.


title: Brigitte Bardot

text: Bardot kärsi elokuvauransa aikana kuuluisuudestaan ja imagopaineista, ja hän teki jo 26-vuotissyntymäpäivänään itsemurhayrityksen. Hänen tiedetään yrittäneen itsemurhaa yhteensä neljä kertaa.


title: Brigitte Bardot

text: Politiikassa Bardot tukee Ranskan Kansallista rintamaa ja sen johtajaa Marine Le Penia.


title: Brigitte Bardot

text: Bardot on kirjoittanut omaelämäkerran "BB", joka ilmestyi suomeksi 1997.


title: Kansainvälinen jalkapalloliitto

text: Kansainvälinen jalkapalloliitto eli Fifa () on jalkapallon kattojärjestö. Se hallinnoi myös futsalia ja beachfutista. Fifa toimii kattojärjestönä 208 jäsenjärjestölle ja sen tehtäviin kuuluu muun muassa lajin kehittäminen ja maailmanmestaruuskilpailujen järjestäminen.


title: Kansainvälinen jalkapalloliitto

text: Fifa perustettiin Pariisissa 21. toukokuuta 1904. Nykyisin sen päämaja sijaitsee Zürichissä Sveitsissä. Fifan puheenjohtajana on toiminut Gianni Infantino helmikuusta 2016 lähtien. Aiempi, vuodesta 1998 lähtien puheenjohtajana toiminut Sepp Blatter joutui pois tehtävästä korruption vuoksi.


title: Kansainvälinen jalkapalloliitto

text: Ajatus kansainvälisen jalkapalloliiton perustamisesta kehittyi Euroopassa 1800- ja 1900-luvun taitteessa. Tärkeimpinä henkilöinä uuden liiton perustamiseksi toimivat alankomaalainen Carl Anton Wilhelm Hirschman ja ranskalainen Robert Guérin. Alankomaiden jalkapalloliiton puheenjohtajana toiminut Hirschman ehdotti liiton perustamista Englannin jalkapalloliitolle, mutta hänen ehdotuksensa ei edistynyt. Kun kävi selväksi ettei Englanti osallistuisi perustamiseen, Guérin kutsui kokoon Fifan perustavan kokouksen. Kokous pidettiin Pariisissa 21. toukokuuta 1904. Perustamiskirjan allekirjoittivat Ranskan, Belgian, Tanskan, Alankomaiden, Ruotsin ja Sveitsin liitot sekä Espanjaa edustanut Madrid FC. Lisäksi Saksan jalkapalloliitto liittyi mukaan perustamispäivänä.


title: Kansainvälinen jalkapalloliitto

text: Perustamisen yhteydessä liitolle laadittiin sen ensimmäiset säädökset. Niissä määrättiin muun muassa että vain Fifaan kuuluvat liitot tunnustetaan, seurat ja pelaajat saavat edustaa vain yhtä kansallista liittoa, jalkapalloa pelataan Englannin jalkapalloliiton sääntöjen mukaan ja ainoastaan Fifa voi järjestää kansainvälisen kilpailun.


title: Kansainvälinen jalkapalloliitto

text: Heti perustavan kokouksen jälkeisenä päivänä järjestettiin ensimmäinen Fifan kongressi, jossa liiton ensimmäiseksi puheenjohtajaksi valittiin Guérin. Varapuheenjohtajiksi valittiin Hirschman ja sveitsiläinen Victor Schneider ja hallituksen muiksi jäseniksi belgialainen Louis Muhlinghaus ja tanskalainen Ludvig Sylow.


title: Kansainvälinen jalkapalloliitto

text: Englannin liitto liittyi mukaan huhtikuussa 1905 ja useita muita Euroopan maita myöhemmin samana vuonna. Ensimmäistä kansainvälistä turnausta oli kaavailtu pelattavaksi jo 1906, mutta yritys epäonnistui ja Guérin vetäytyi puheenjohtajan tehtävästä. Hänen tilalleen valittiin 1906 englantilainen Daniel Burley Woolfall. Hänen johdollaan englantilainen ja mannereurooppalainen jalkapallo lähestyivät toisiin ja pelin säännöt yhdenmukaistuivat.


title: Kansainvälinen jalkapalloliitto

text: Ensimmäinen kansainvälinen jalkapalloturnaus pelattiin Lontoon olympialaisissa 1908.


title: Kansainvälinen jalkapalloliitto

text: Ensimmäisenä Euroopan ulkopuolisena maana Fifaan liittyi Etelä-Afrikka 1909. Pian tämän jälkeen mukaan tulivat myös Argentiina, Chile ja Yhdysvallat. Ensimmäinen maailmansota keskeytti liiton kehityksen ja sen olemassaolo oli vakaalaudalla Woolfallin kuoltua 1918. Brittiläiset liitot erosivat amatööripelaajille maksettavia palkkioita koskeneiden erimielisyyksien vuoksi, ja sota oli jättänyt jälkensä kansainvälisiin suhteisiin. Hirschman kuitenkin onnistui pitämään yhteyksiä yllä ja lopulta liitto kokoontui jälleen 1920. Seuraavana vuonna järjestettiin taas kongressi, jolloin uudeksi puheenjohtajaksi valittiin ranskalainen Jules Rimet.


title: Kansainvälinen jalkapalloliitto

text: Rimet’n aikakaudella käynnistyi Fifan toiminnan merkittävä laajentuminen. Olympialaisten jalkapalloturnaus keräsi entistä enemmän osallistujia ja ensimmäiset jalkapallon maailmanmestaruuskilpailut järjestettiin Uruguayssa 1930. Britit palasivat takaisin Fifaan toisen maailmansodan jälkeen 1946, ja Rimet’n jättäessä liiton 1954 sillä oli jo 85 jäsenmaata.


title: Kansainvälinen jalkapalloliitto

text: Vuonna 1954 Rimet'n seuraajaksi Fifan puheenjohtajana valittiin varapuheenjohtajana 25 vuotta toiminut belgialainen Rodolphe William Seeldrayers. Seeldrayersin kausi jäi kuitenkin lyhyeksi hänen kuoltua lokakuussa 1955. Tehtävässä häntä seurasi brittiläinen Arthur Drewry. Drewryn kuoltua 1961 tehtävään valittiin brittiläinen Stanley Rous. Rous’n kaudella liiton laajeneminen jatkui ja maailmanmestaruuskilpailuista tuli televisioinnin myötä maailmanlaajuinen suurtapahtuma.


title: Kansainvälinen jalkapalloliitto

text: Kesällä 1974 Rous joutui väistymään hävittyään puheenjohtajaäänestyksen niukasti brasilialaiselle João Havelangelle. Ensi töikseen Havelange käynnisti liitossa joukon uudistuksia. Havelangen johdolla liiton työntekijämäärä kasvoi 12:ta lähes sataan ja jäsenmäärä kasvoi hänen kaudellaan 141:stä 192:een. Hän käynnisti useita kehityshankkeita sekä aloitti naisten, alle 20-vuotiaiden, alle 17-vuotiaiden ja futsalin maailmanmestaruuskilpailut. Miesten maailmanmestaruuskilpailut laajenivat 16 joukkueesta ensin 24:ään vuonna 1982 ja 32 joukkueeseen 1998. Tästä hyötyivät erityisesti Euroopan ja Etelä-Amerikan ulkopuoliset maat, joilla oli aiemmin ollut vain kolme paikkaa MM-kisoihin. Havelange uudisti myös liiton talouden täysin. Hän hankki MM-kisojen niukoilla tuotoilla eläneelle Fifalle valtavia sponsori- ja televisiointisopimuksia.


title: Kansainvälinen jalkapalloliitto

text: Havelange ei asettunut enää ehdolle kesällä 1998. Hänen tilalleen valittiin sveitsiläinen Sepp Blatter, joka oli aiemmin toiminut 17 vuotta Fifan pääsihteerinä. Blatterin kaudella pelattiin ensimmäisen kerran seurajoukkueiden maailmanmestaruuskilpailut. Blatterin aikana Fifaa ja häntä itseään syytettiin talousepäselvyyksiä.


title: Kansainvälinen jalkapalloliitto

text: Fifan korkein päättävä elin on Fifan kongressi, jossa jokaisella jäsenjärjestöllä on yksi ääni. Kongressi kokoontuu vuosittain ja vain se pystyy muuttamaan liiton sääntöjä. Kongressi valitsee liiton puheenjohtajan, hallituksen ja pääsihteerin. Liitolla on myös useita hallituksen tai kongressin luomia komiteoita kuten kurinpito-, erotuomari- ja lääketieteellinen komiteat.


title: Kansainvälinen jalkapalloliitto

text: Fifa toimii yhteistyössä myös eri maanosien jalkapalloliittojen kanssa. Eri maiden jalkapalloliitot ovat Fifan jäseniä suoraan eikä maanosaliittojen kautta, mutta päästäkseen Fifan järjestämiin kilpailuihin niiden pitää kuulua myös johonkin maanosaliittoon. Maanosaliitot ovat:


title: Kansainvälinen jalkapalloliitto

text: Maiden sijoittuminen maanosaliittoihin ei aina noudata perinteisiä maanosien välisiä rajoja. Monet pääosin tai kokonaan Aasiassa sijaitsevat valtiot kuten Venäjä, Israel ja useat entisen Neuvostoliiton neuvostotasavallat kuuluvat Euroopan jalkapalloliittoon. Australia kuuluu nykyään Oseanian sijasta Aasian jalkapalloliittoon ja Guyana sekä Suriname ovat CONCACAF:n jäseniä vaikka ovat eteläamerikkalaisia valtioita.


title: Kansainvälinen jalkapalloliitto

text: Kansainvälisellä jalkapalloliitolla on 208 jäsenjärjestöä, mikä on enemmän kuin Yhdistyneillä kansakunnilla, koska kaikki Fifan jäsenet eivät ole itsenäisten valtioiden jalkapalloliittoja. Esimerkiksi Yhdistynyt kuningaskunta ei ole Fifan jäsen, mutta Englanti, Skotlanti, Wales ja Pohjois-Irlanti – jotka muodostavat Yhdistyneen kuningaskunnan – ovat. Britannian lisäksi itsenäisistä valtioista jäseniä eivät ole Kiribati, Marshallinsaaret, Mikronesia, Monaco, Nauru, Palau, Tuvalu ja Vatikaanivaltio.


title: Kansainvälinen jalkapalloliitto

text: Fifa osallistuu jalkapallon sääntöjen kehittämiseen sääntöjä määrittävän yhteistyöjärjestö IFAB:n kautta. Liitolla on järjestössä neljä edustajaa ja muut neljä tulevat Englannin, Skotlannin, Walesin ja Pohjois-Irlannin jalkapalloliitoista.


title: Kansainvälinen jalkapalloliitto

text:
Jalkapallon lisäksi Fifa hallinnoi myös futsalia ja beachfutista, mitä varten on perustettu erillinen komitea.
João Havelangea on syytetty toistuvasti korruptiosta ja diktatorista otteista ollessaan Fifan puheenjohtaja 1974–1998. David Yallop väitti kirjassaan "How They Stole the Game" (1999) Havelangen kavaltaneen rahaa Brasilian jalkapalloliitolta muun muassa ostaakseen ääniä Fifan puheenjohtajavaaliin. Yallopin mukaan Havelange myi MM-kisojen markkinointi- ja televisiointioikeudet alihintaan Horst Dasslerin johtamalle markkinointiyhtiö ISL:lle, joka myi ne edelleen saavuttaen merkittäviä voittoja. Vastineeksi Dasslerin väitetään ostaneen Havelangelle ääniä.


title: Kansainvälinen jalkapalloliitto

text: Havelangen seuraaja Sepp Blatter voitti puheenjohtajavaalissa ruotsalaisen Lennart Johanssonin 1998. Journalisti Andrew Jenningsin mukaan Havelange käytti vaikutusvaltaansa Blatterin puolesta ja lahjoi muun muassa useiden afrikkalaisten liittojen edustajia. Blatteriä itseään on myös syytetty lahjonnasta ja äänien ostamisesta, mutta hänet on vapautettu syytteistä.


title: Kansainvälinen jalkapalloliitto

text: Vuonna 2001 Fifan markkinointikumppani ISL-ISMM ajautui konkurssiin ja kaksien seuraavien MM-kisojen televisiointioikeudet omistanut KirchMedia hajosi keväällä 2002, mistä aiheutui Fifalle merkittäviä taloudellisia menetyksiä. Useat Fifan hallituksen jäsenet vaativat liiton talouden tutkimista, mutta se ei aluksi saanut enemmistön kannatusta. Lopulta sisäinen tutkintakomitea perustettiin maaliskuussa 2002, mutta Blatter hajotti sen kuukautta myöhemmin. Toukokuussa 2002 pääsihteerinä toiminut Michel Zen-Ruffinen julkisti raportin, jonka mukaan liiton taloudenpidossa on epäselvyyksiä ja Sveitsin lakeja on mahdollisesti rikottu. Osa hallituksesta vaati Blatterin eroa, mutta hän kieltäytyi ja tyytymättömät hallituksen jäsenet veivät asian oikeuteen. Hallitus luopui lopulta syytteistä ja Zen-Ruffinen sai potkut.


title: Kansainvälinen jalkapalloliitto

text: Vuonna 2006 BBC:n "Panorama"-ohjelmassa paljastettiin että ISL oli maksanut Fifan toimihenkilöille lahjuksia lähes 20 vuoden ajan vastineeksi markkinointi- ja televisiointioikeuksista. Kesällä 2010 lahjuksia tutkinut sveitsiläinen oikeusistuin totesi että lahjuksia maksettiin ainakin 58 miljoonaa puntaa.


title: Kansainvälinen jalkapalloliitto

text: Myös muita Fifan toimihenkilöitä, kuten CONCACAF-liiton puheenjohtajana ja Fifan varapuheenjohtajana toimivaa Jack Warneria, on syytetty korruptiosta. Warner sai 1980- ja 1990-luvulla Fifan Karibian alueen televisiointioikeudet halvalla ja myi ne eteenpäin. Warnerin perheen omistama matkayhtiö sai yksityisoikeuden myydä Trinidad ja Tobagon 2006 MM-kisojen lippuosuuden. Lisäksi hänen poikansa myi eteenpäin moninkertaiseen hintaan isänsä ostamia lippuja.


title: Kansainvälinen jalkapalloliitto

text: Seitsemän Fifan johtohahmoja pidätettiin 27. toukokuuta 2015 Sveitsissä Zürichissä samaan aikaan kun siellä pidettiin kokousta, jossa oli tarkoitus järjestää puheenjohtajavaali. Pidätysten perusteena ovat korruptiosyytteet, joiden taustalla ovat FBI:n tutkimukset ja Yhdysvaltojen oikeusministeriön syytekirjelmä.


title: Kansainvälinen jalkapalloliitto

text: Syytettyinä on yhdeksän Fifan johtoon kuuluvaa, kuten Keski-Amerikan ja Karibian alueen jalkapalloliiton CONCACAFin entinen ja nykyinen puheenjohtaja Jeffrey Webb ja Jack Warner, sekä neljä urheilumarkkinointiyritysten edustajaa.


title: Kansainvälinen jalkapalloliitto

text: Sepp Blatter ilmoitti kesäkuussa 2015 aikovansa jättää puheenjohtajan paikan, vaikka hänet oli muutama päivä aikaisemmin valittu tehtävään. Syyksi on esitetty että paineet kävivät liian kovaksi, ja kyseessä on lähinnä kolmea seikkaa. Ensinnäkin korruptioskandaali alkaa lähetä liiaksi häntä itseään, toiseksi sponsorit alkoivat hävitä Fifan taustalta, ja kolmanneksi Uefan painostus alkoi olla liian voimakasta. Itse korruptioskandaalin selvitys on kuitenkin vasta alkanut.


title: Kansainvälinen jalkapalloliitto

text: Fifan eettinen komitea määräsi 21. joulukuuta 2015 Blatterille ja Uefan puheenjohtajalle Michel Platinille kahdeksan vuoden toimintakiellon kaikessa jalkapallotoiminnassa korruption vuoksi. Perusteluna on Blatterin helmikuussa 2011 Platinille antama 1,8 miljoonan euron suuruinen palkkio, jolle ei löytynyt asiallista perustetta. Molemmat saivat myös sakot. Molemmat ilmoittivat valittavansa päätöksistä urheilun kansainväliseen vetoomustuomioistuimeen CASiin.


title: Kansainvälinen jalkapalloliitto

text: Fifa otti huippunopeisiin kameroihin perustuvan maaliviivateknologian käyttöön ensimmäisen kerran vuoden 2013 kesäkuussa Maanosaliittojen cupissa, johon se valitsi kymmenen ehdokkaan joukosta saksalaisen GoalControl-4D-tekniikan.


title: Kansainvälinen jalkapalloliitto

text: Fifa on myös ehdottanut useita sääntömuutoksia, jotka ovat kohdanneet paljon arvostelua. Se pyrki muun muassa saamaan jalkapalloon niin sanotun 6+5-säännön, joka olisi määrännyt että ottelun alussa kentällä pitäisi olla vähintään kuusi pelaajaa, jotka saisivat edustaa joukkueen kotimaan maajoukkuetta. Fifan kongressi hyväksyi ehdotuksen, mutta lopulta hanke haudattiin sillä sääntö olisi rikkonut Euroopan Unionin työllisyyslakeja. Vuonna 2007 Fifa kielsi terveyssyihin vedoten maaotteluiden pelaamisen yli 2750 metrin korkeudella merenpinnasta, mikä aiheutti runsaasti vastustusta Etelä-Amerikan maissa, erityisesti Boliviassa, Ecuadorissa ja Perussa. Lopulta Fifa taipui ja kumosi kiellon toukokuussa 2008.


title: Kansainvälinen jalkapalloliitto

text: Fifa jakaa vuosittain järjestettävässä palkintogaalassa muun muassa vuoden pelaaja -palkinnon, Reilun pelin palkinnon ja puheenjohtajan palkinnon.


title: Carl Sagan

text: Carl Edward Sagan (9. marraskuuta 1934 – 20. joulukuuta 1996) oli yhdysvaltalainen tähtitieteilijä, astrofyysikko, astrobiologi ja tieteen yleistajuistaja. Suurimman osan urastaan hän työskenteli Cornellin yliopistossa, jonka professorina hän toimi vuodesta 1971 aina kuolemaansa asti. Sagan tunnetaan lukuisista tutkimuksistaan ja teorioistaan eksobiologian saralla ja suuresta vaikutuksestaan maan ulkopuolisen älyn etsintään tähtäävän SETI-ohjelman aloittamiseen. Töissään hän pyrki toistuvasti edistämään tieteellisiä tutkimusmenetelmiä.


title: Carl Sagan

text: Sagan oli myös tunnettu tieteen kansantajuistaja ja sai maailmanlaajuista mainetta tiedekirjoistaan ja "Cosmos"-nimisestä televisiosarjasta, jonka hän juonsi ja käsikirjoitti yhdessä vaimonsa Ann Druyanin kanssa. Ajatusmaailmaltaan Sagan oli skeptinen ja ateistinen. Hän toimi myös Voyager Golden Recordin, Voyager-luotainten mukana lähetetyn tähtienvälisen viestin, koonneen komitean johdossa vuonna 1977. Hän oli toinen Planetary Society -järjestön perustajajäsenistä ja sen ensimmäinen puheenjohtaja.


title: Carl Sagan

text: Carl Sagan syntyi Brooklynissä, New Yorkissa. Hänen isänsä, Sam Sagan, oli juutalainen pukimotyöntekijä ja hänen äitinsä, Rachel Molly Gruber, oli kotiäiti. Sagan kävi Chicagon yliopistoa, jossa hän suoritti alemman korkeakoulututkinnon (1955) sekä ylemmän korkeakoulututkinnon fysiikassa (1956), kunnes valmistui lopulta tähtitieteen ja astrofysiikan tohtoriksi vuonna 1960. Hän opetti Harvardin yliopistossa vuoteen 1968, jolloin hän siirtyi Cornellin yliopistoon.


title: Carl Sagan

text: Saganista tuli professori Cornellissa 1971, ja hän toimi siellä laboratorioesimiehenä. Hän oli osallisena useimpien aurinkokuntaamme tutkimaan lähetettyjen miehittämättömien avaruuslentojen toteutuksessa. Sagan synnytti myös ajatuksen siitä, että avaruusaluksen mukana voitaisiin lähettää yleispätevä viesti, jonka mikä tahansa maan ulkopuolinen älyllinen olento voisi tulkita löytäessään sen. Ensimmäinen avaruuteen lähetetty viesti oli kullattu levy, joka lähetettiin matkaan avaruusluotain Pioneer 10:n mukana. Hän kehitti suunnittelutyötään tällä saralla eteenpäin ja huolitelluin versio viestistä, jonka kehityksessä Sagan oli mukana oli Voyager Golden Record, joka lähetettiin Voyager-luotainten mukana.


title: Carl Sagan

text: Sagan oli ensimmäisten joukossa esittäessään oletuksen että Saturnuksen Titan-kuussa ja Jupiterin Europa-kuussa saattaisi olla valtameriä (Europan tapauksessa kyse oli pinnan alapuolisesta merestä) tai järviä, jotka saattaisivat tehdä kuista kelvollisen elämälle. Galileo-luotain vahvisti myöhemmin epäsuorasti Europan pinnanalaisen valtameren.


title: Carl Sagan

text: Sagan kehitti käsitystä Venuksen ilmakehästä, Marsin vuodenaikojen vaihtelusta ja Saturnuksen kuusta, Titanista. Sagan todisti, että Venuksen ilmakehä on erittäin kuuma ja tiheä. Hän näki myös ilmaston lämpenemisen kasvavana, ihmisen luomana vaarana ja vertasi sitä Venuksen luonnolliseen kehitykseen, joka on edennyt kuumaksi, elämälle vihamieliseksi planeetaksi kasvihuonekaasujen vaikutuksesta. Hän esitti, että Marsin vuodenaikojen vaihtelut aiheutuvat tuulten puhaltamista pölyistä, ei kasvillisuusmuutoksista, kuten jotkut olivat ehdottaneet.


title: Carl Sagan

text: Sagan edisti ja toimi pioneerina maan ulkopuolisen älyn etsinnässä. Hän yllytti tieteellistä yhteisöä kuuntelemaan suurten radioteleskooppien avustuksella signaaleita maan ulkopuoliselta älyltä. Hän edisti myös luotainten lähettämistä toisille planeetoille. Sagan oli 12 vuoden ajan vastaava päätoimittaja "Icarus"-lehdessä, joka oli planeettojen tutkimista käsittelevä ammattijulkaisu. Hän oli toinen perustaja "Planetary Society" -yhteisössä ja oli myös jäsen SETI-instituutin valtuustossa.


title: Carl Sagan

text: Sagan oli tunnettu myös toisena pääosallisena tieteelliseen julkaisuun, joka ennusti, että ydinsodasta seuraisi ydintalvi (myöhemmin hän tunnusti osan julkaisussa esitetyistä väitöksistä olleen ydinasevarustelun vastaista propagandistista liioittelua tai jopa osittain huijausta). Sagan tunnetusti ennusti myös, että savuiset öljypalot Kuwaitissa (jotka Saddam Husseinin armeija sytytti) aiheuttaisivat ekokatastrofin mustien pilvien muodossa. Eläkkeellä oleva ilmastofyysikko Fred Singer kumosi Saganin väitteet hölynpölynä ollen itse sitä mieltä, että savu hälvenisi muutamassa päivässä.


title: Carl Sagan

text: Sagan oli sitä mieltä, että Draken kaava osoittaa, että suuri määrä maan ulkopuolisia sivilisaatioita muodostuu kaikkeudessa, mutta todisteiden puute tällaisista sivilisaatioista (Fermin paradoksi) viittaisi siihen, että teknologisoituneilla sivilisaatioilla on taipumus tuhota itsensä melko nopeasti. Tämä innoitti häntä tunnistamaan ja julkaisemaan tapoja, joilla ihmiskunta voisi tuhota itsensä, toivoen että näin ollen tuholta vältyttäisiin ja ihmiskunnasta tulisi lopulta avaruuteen leviävä laji.


title: Carl Sagan

text: Sagan oli läpi koko elämänsä poliittisesti vapaamielinen, ja hän radikalisoitui aatteissaan mentyään naimisiin vasemmistolaisen Ann Druyanin kanssa. Radikaalimpina aikoinaan hän muun muassa toteutti kansalaistottelemattomuudeksi luokiteltavia tekoja ydinasekohteiden liepeillä.


title: Carl Sagan

text: Saganin tiedetään olleen myös aktiivinen kannabiksen käyttäjä, vaikkei koskaan myöntänytkään sitä julkisesti. Vuonna 1971 hän kirjoitti salanimellä "Mr. X" kannabiksen polttoa koskevan esseen kirjaan "Reconsidering Marijuana". Esseessä Sagan totesi, että kannabiksen käyttö innoitti joitakin hänen töistään ja voimisti hänen kokemuksiaan. Kirjan toimittanut Lester Grinspoon kertoi asiasta Saganin kuoleman jälkeen tämän elämäkertaa kirjoittaneelle Keay Davidsonille. Paljastus sai mediahuomiota elämäkerran julkaisun jälkeen vuonna 1999.


title: Carl Sagan

text: Saganin kyky tuoda ajatuksensa esille edesauttoi monia ihmisiä tuntemaan kaikkeuden paremmin. Hän kirjoitti yhdessä vaimonsa Ann Druyanin kanssa ja juonsi "Cosmos"-televisiosarjaa. Hän myös kirjoitti kirjoja kansantajuistaakseen tiedettä (esimerkiksi "The Dragons of Eden", joka voitti Pulitzer-palkinnon, "Broca's Brain" ynnä muita) sekä romaanin "Contact" (suom. "Ensimmäinen yhteys", 1987), josta tuli menekkiteos ja vuonna 1997 myös Jodie Fosterin tähdittämä elokuvaversio. Hän myös vieraili usein televisiossa "The Tonight Showssa".


title: Carl Sagan

text: Saganin "Pale Blue Dot: A Vision of the Human Future in Space" -kirja päätyi "The New York Timesin" vuoden 1995 merkkiteokseksi. Carl Sagan kirjoitti myös johdannon Stephen Hawkingin menestysteokseen "A Brief History of Time" (suom. "Ajan lyhyt historia").


title: Carl Sagan

text: Kirjassaan "Comet" Sagan esitti pohdiskeluja hakaristitunnuksen alkuperästä. Teoksessa Sagan esitti oletuksen, että aikanaan komeetta ohitti maan niin läheltä, että siitä ulos virtaavat kaasut olivat ihmissilmän nähtävissä, ja nämä kaasut taas olivat komeetan pyörimisen taivuttamia. Kirjassa toistetaan muinaiskiinalainen kirjoitus, jossa on kuvattuna komeetan pyrstöjen eroavaisuuksia. Useimmat niistä ovat pieniä eroavaisuuksia komeettojen pyrstöissä, mutta viimeisessä näkyy komeetan ydin siten, että siitä lähtee neljä taivutettua jäsentä, jotka ovat taipuneet hakaristin muotoon.


title: Carl Sagan

text: Sagan aiheutti vaihtelevia reaktioita muiden ammattilaistiedemiesten piireissä. Hänen tieteen kansantajuistamisen edistämistään tuettiin yleisesti, kuten myös hänen pyrkimyksiään kasvattaa tieteellistä ymmärrystä suuren yleisön parissa. Saganin tapa suosia skeptismiä näennäistieteellisyyden sijaan sai myös kannatusta. Toisaalta esiintyi myös huolia siitä, että suuri yleisö käsittäisi jotkut Saganin henkilökohtaiset kannat ja mielenkiinnon kohteet yleisenä tieteellisenä konsensuksena tämän omien henkilökohtaisten näkemyksien sijaan. Osa Saganiin kohdistuneesta arvostelusta saattoi olla ammattikateuden synnyttämää, sillä Saganin näkemyksiä vastustavia tieteellisiä näkemyksiä (kuten mahdollisen ydinsodan synnyttämän ydintalven vakavuus) ei esitelty kunnolla suurelle yleisölle. Eräs merkittävä takaisku Saganille oli myös, kun hänen kommenttinsa ja ennustuksena Kuwaitin öljykenttien tulipaloista ensimmäisen Persianlahden sodan aikana osoittautuivat myöhemmin virheellisiksi.


title: Carl Sagan

text: Myöhäisessä elämässään Saganin kirjoittamat kirjat kehittivät hänen skeptistä ja naturalistista näkemystään todellisuudesta. Kirjassaan "Demon-Haunted World: Science as a Candle in the Dark", hän esitti työkaluja argumenttien testaamiseen ja harhaanjohtavien sekä suorastaan valheellisten väittämien kumoamiseen, eritoten korostaen tieteellisen menetelmän tärkeyttä. Samassa teoksessa Sagan esitti listan virheistä, joita hän oli tehnyt (mukaan lukien hänen ennustuksensa Kuwaitin öljypaloista), osoittaakseen kuinka tiede on itsekorjautuva järjestelmä.


title: Carl Sagan

text: Saganin kuoleman jälkeen julkaistu kokoelmateos "Billions and Billions: Thoughts on Life and Death at the End of the Millennium" sisältää hänen kirjoitelmiaan ja esseitään, kuten näkemyksiä abortista, ja vaimo Ann Druyanin kirjoitelman Saganin kuolemasta ei-uskovaisena ihmisenä.


title: Carl Sagan

text: Jotkut olivat sitä mieltä, että Saganilla oli suureksi paisunut ego. Vuonna 1994 Apple Computer aloitti Power Macintosh 7100 -tietokoneen kehitystyön. Projektin sisäiseksi koodinimeksi valittiin "Carl Sagan", koska uuden tietokoneen uskottiin tuottavan Applelle tähtitieteellisiä summia. Vaikka projektinimi oli täysin yhtiön sisäinen eikä sitä ikinä käytetty julkiseen markkinointiin, saatuaan tietää asiasta Sagan haastoi Applen oikeuteen, jotta nämä vaihtaisivat projektinimen johonkin muuhun. Applen muilla projekteilla oli nimiä kuten "Cold fusion" (kylmäfuusio) ja "Piltdown man" (Piltdownin ihminen), ja Sagan oli erittäin tyytymätön siihen, että hänen nimensä yhdistettäisiin johonkin, mitä hän piti pseudotieteenä. Vaikka Sagan hävisi oikeustaistelun, Applen työntekijät suostuivat joka tapauksessa hänen vaatimuksiinsa ja vaihtoivat projektin nimeksi "BHA" (Butthead Astronomer, suom. "Persläpitähtitieteilijä"). Sagan haastoi Applen uudelleen oikeuteen väittäen, että uusi nimi halvensi häntä. Sagan hävisi tämänkin oikeustaistelun, mutta silti 7100-mallin projektinimeä muutettiin vielä kerran. Se sai nimen "LAW" (Lawyers Are Wimps, suom. "Asianajajat ovat nyhveröitä").


title: Carl Sagan

text: Sagan on laajasti kuvattu ateistiksi tai agnostikoksi. Hän on muun muassa todennut: "Sellainen ajatus, että Jumala olisi ylisuuri valkoinen mies jolla on pitkä parta, ja joka istuu taivaalla ollen vastuusta jokaisen varpusen tipahtamisesta, on täysin naurettava. Mutta jos 'Jumalalla' tarkoitetaan fyysisiä lakeja jotka määräävät universumin rakenteen, niin selkeästi sellainen Jumala on olemassa. Tällainen Jumala on kuitenkin tunteellisesti epätyydyttävä... painovoimalain rukoilemisessa ei ole paljoakaan järkeä."


title: Carl Sagan

text: Sagan meni elämänsä aikana naimisiin kolmesti: ensin vuonna 1957 kuuluisan biologin, Lynn Margulisin kanssa (Dorion Saganin äiti), sitten vuonna 1968 taiteilija Linda Salzmanin kanssa (Nick Saganin äiti) ja lopulta kirjailija Ann Druyanin kanssa vuonna 1981. Druyanin kanssa hän oli naimisissa kuolemaansa saakka.


title: Carl Sagan

text: Carl Sagan kävi pitkän ja vaikean kamppailun myelodysplasiaa vastaan, joka on verisairaus, jossa luuydin lakkaa tuottamasta soluja. Hän kuoli 62 vuoden ikäisenä, 20. joulukuuta 1996 Fred Hutchinson Cancer Research Centerissä Seattlessa, Washingtonin osavaltiossa Yhdysvalloissa.


title: Carl Sagan

text: Miehittämättömän Mars Pathfinder -avaruusaluksen laskeutumiskohta uudelleennimettiin 5. heinäkuuta 1997 "Carl Sagan Memorial Stationiksi" hänen muistonsa kunnioittamiseksi. Myös asteroidi 2709 Sagan on nimetty Saganin mukaan.


title: Carl Sagan

text: Vuonna 1997 Robert Zemeckis ohjasi elokuvan "Ensimmäinen yhteys", joka perustuu Saganin samannimiseen romaaniin "Ensimmäinen yhteys" (1985). Elokuva päättyy muistosanoihin ”For Carl” (Carlille).


title: Carl Sagan

text: Sinfoninen metalliyhtye Nightwish julkaisi vuonna 2015 Élan -singlellään "Sagan" -lisäkappaleen, joka on omistettu Saganille.


title: Styreeni

text: Styreeni (kemiallinen kaava CH ja rakennekaava CHCH=CH) on orgaaninen yhdiste, joka on aromaattinen hiilivety. Huoneenlämmössä ja -paineessa styreeni on nestemäistä. Styreeni on väritöntä, öljymäistä, terveydelle haitallista, herkästi syttyvää ja sitä esiintyy pienissä määrin eräissä kasveissa, mutta sitä tuotetaan lähinnä öljystä. Koska styreenimolekyyli sisältää kaksoissidoksellisen vinyyliryhmän, se voi polymerisoitua helposti. Aine voidaan stabiloida lisäämällä polymeraatioinhibiittorina esimerkiksi hydrokinonia. Styreeniä käytetään eräiden muovien valmistuksen monomeerinä, kuten polystyreenin, akrylonitriili-butadieeni-styreenin (ABS), styreenibutadieenikumin (SBR), styreenibutadieeni-lateksien ja tyydyttymättömien polyestereiden. Yhdistettä esiintyy kasveissa ja kukkien tuoksuissa sekä semiokemikaalina eliöiden viestinnässä.


title: Styreeni

text: Styreenin moolimassa on 104,1 g/mol, sulamispiste − 30,6 °C, kiehumispiste 145 °C, suhteellinen tiheys (20 °C) 0,91 g/cm (vesi = 1,0 g/cm), leimahduspiste 31 °C c.c. ja itsesyttymislämpötila 490 °C. Styreeni on veteen niukkaliukoinen (300 mg/l, 20 °C:ssa), mutta liukenee useimpiin orgaanisiin liuottimiin.


title: Styreeni

text: Styreeniä syntetisoidaan kuumentamalla etyylibentseeniä (CH / CH-CH ) höyryllä. Palautettavissa oleva reaktio on:


title: Styreeni

text: Lasikuituveneiden valmistuksessa käytetään styreeniä, minkä vuoksi veneenrakentajilla on iso riski menettää työkykynsä pysyvästi aivosairauden vuoksi, johon liittyy myös oppimisvaikeuksia.


title: Robert Koch

text: Robert Koch (11. joulukuuta 1843 Clausthal-Zellerfeld – 27. toukokuuta 1910 Baden-Baden) oli saksalainen lääkäri ja mikrobiologian uranuurtaja. Koch valmistui lääkäriksi Göttingenin yliopistosta 1866. Hänen anatomian professorinsa, Jacob Henle, oli esittänyt teorian, jonka mukaan tarttuvat taudit ovat elävien loiseliöiden aiheuttamia. Koch sai luultavasti häneltä innoituksen tutkia mikrobiologiaa.


title: Robert Koch

text: Kochin tieteellinen ura alkoi hänen ollessaan lääkärinä Wollsteinissa. Pernarutto oli tuolloin karjan vitsauksena. Koch kiinnostui aiheesta ja pystytti alkeellisen laboratorion kotiinsa. Vuosien työn jälkeen hän pystyi osoittamaan, että pernaruton saa aikaan maaperässä asuva bakteeri. Hän onnistui eristämään ja viljelemään bakteerin ja osoitti, että kyseinen viljelmä saa aikaan pernaruton hiirissä.


title: Robert Koch

text: Kochin pernaruttoa koskevat tulokset julkaistiin 1876 ja hän alkoi saada mainetta. Hän sai viran Berliinissä ja oikean laboratorion. Hän jatkoi bakteriologisia tutkimuksiaan ja eristi mm. koleraa aiheuttavan vibriobakteerin. Vuonna 1882 hän löysi tuberkuloosia aiheuttavan "Mycobacterium tuberculosis" -bakteerin. Hänelle myönnettiin lääketieteen ja fysiologian Nobelin palkinto 1905.


title: Robert Koch

text: Kochin uraauurtava merkitys liittyy infektiotautien tutkimukseen ja yleiseen bakteriologiaan. Koch oli ensimmäinen mikrobiologi, joka ymmärsi, että bakteerien tutkimuksessa on välttämätöntä saada aikaan puhdasviljelmä, jossa on vain yksi bakteerikanta. Hän laati myös ns. Kochin postulaatit, jotka ovat edelleen käytössä tutkittaessa tietyn taudin mahdollista mikrobiologista alkuperää. Koch kuitenkin hylkäsi ensimmäisen postulaatin universalistisen vaatimuksen kokonaan sen jälkeen kun hän löysi koleran (ja myöhemmin lavantaudin) oireettomia taudinkantajia. Nykyisin tiedetään, että oireeton taudinkantajuus on yleinen piirre monissa tartuntataudeissa, etenkin polion, herpes simplexin, HIV:n ja hepatiitti C:n kaltaisissa virustaudeissa. Erityisenä esimerkkinä: kaikki lääkärit ja virologit ovat yhtä mieltä siitä, että "poliovirus" aiheuttaa halvaantumisen vain muutamissa infektiotapauksissa ja että poliorokotteen menestys sairauden ehkäisemisessä tukee vakaumusta siitä, että "poliovirus" on taudinaiheuttaja.


title: Robert Koch

text: Kolmannessa postulaatiossa lukee "pitäisi" eikä "täytyy", koska kuten Koch itse todisti sekä tuberkuloosin että koleran tapauksissa, kaikki taudinaihettajalle altistetut eliöt eivät sairastu. Sairastumattomuus voi johtua sellaisista tekijöistä kuin yleinen terveys ja toimiva immuunijärjestelmä; aiemman altistumisen tai rokotuksen kautta hankittu immuniteetti; tai geneettinen immuniteetti (kuten malarian vastustuskyky, joka voi tulla siitä että on vähintään yksi sirppisoluanemiaa aiheuttavista alleeleista).


title: Robert Koch

text:
Toinen postulaatti voidaan myös lykätä tiettyillä mikro-organismeilla tai asioilla, joita ei voida (ainakaan vielä) kasvattaa elatusaineessa puhdasviljelmänä. Esimerkkinä on Creutzfeldt–Jakobin taudin aiheuttavat prionit. Yhteenvetona,
todistusaineisto joka täyttää Kochin postulaatit on riittävä mutta ei välttämätön syy-yhteyden osoittamiseksi.


title: Robert Koch

text: Kochin postulaatit kehitettiin 19. vuosisadalla yleiseksi ohjeeksi silloisilla menetelmillä isoloitavissa olevien patogeenien tunnistamiselle. Jo Kochin aikana tunnistettiin, että tietyt tartunnanaiheuttajat olivat syyllisiä sairauksiin vaikka ne eivät täyttäneet kaikkia postulaatteja. Yritykset soveltaa Kochin postulaatteja jäykästi virustautien diagnosoimiseen 19. vuosisadan loppupuolella, aikana jolloin viruksia ei voitu nähdä eikä niitä osattu eristää näytteistä, on voinut hidastaa virologian tieteenhaaran varhaista kehitystä. Nykypäivänä, useita tartunnanaiheuttajia hyväksytään sairauksien aiheuttajiksi vaikka ne eivät täytä kaikkia Kochin postulaateista. Näin ollen, vaikka Kochin postulaatit ovat edelleen historiallisti merkittäviä ja jatkavat mibrobiologisen diagnosoinnin valaistamista, kaikkien neljän postulaatin täyttyminen ei ole vaatimus syy-yhteyden osoitukseen.


title: Robert Koch

text: Kochin postulaateilla on myös ollut vaikutus tieteilijöihin, jotka ovat tutkineet mikrobisia patogeeneja molekyyläärisestä näkökulmasta. 1980-luvulla kehitettiin molekyläärinen versio Kochin postulaateista ohjaamaan mikrobeista löytyvien virulenssitekijöitä koodaavien geenien tunnistamisessa.


title: Luke Skywalker

text: Luke Skywalker on yhdysvaltalaisen elokuvaohjaaja George Lucasin luoma kuvitteellinen hahmo "Tähtien sota" -elokuvissa. Hahmo esiintyi alkuperäisen "Tähtien sota" -trilogian päähenkilönä sekä hyvin lyhyesti esiosatrilogiassa, ja häntä esittää Mark Hamill. Luke Skywalker on tärkeä henkilö Kapinaliiton taistelussa Galaktista Imperiumia vastaan. Hän on Alderaanin prinsessa Leia Organan kaksoisveli, salakuljettaja Han Solon ystävä, jedimestareiden Obi-Wan ”Ben” Kenobin ja Yodan oppipoika, langenneen jedin Anakin Skywalkerin (Darth Vader) ja Naboon kuningatar/senaattori Padmé Amidalan poika sekä Ben Solon (Kylo Ren) eno. "Star Wars Legends" -jatkumo kuvailee hänet voimakkaana jedimestarina sekä myöhemmin uuden jediritarikunnan suurmestarina, Ben Skywalkerin isänä, Jacen Solon enona ja Cade Skywalkerin esi-isänä.


title: Luke Skywalker

text: Vuonna 2008 "Empire"-lehti valitsi Luke Skywalkerin 54. suurimmaksi elokuvahahmoksi koskaan. Fandomania.comin listalla "100 suurinta fiktiivistä hahmoa" Luke oli sijalla 14.


title: Luke Skywalker

text: Luke Skywalkerin alkuperäinen nimi oli "Anakin Starkiller", ja hahmon ulkonäköä muutettiin useita kertoja. Yhdessä vaiheessa hahmon suunniteltiin olevan 60-vuotias harmaantunut sotasankari, myöhemmin jedimestari, ja naispuolinen.


title: Luke Skywalker

text: Esiintyessään ensi kerran vuoden 1977 elokuvassa "Tähtien sota", Luke on 19-vuotias poika, joka on tyytymätön yksitoikkoiseen elämäänsä kasteviljelmillä Owen-sedän ja Beru-tädin luona. Luke haluaisi matkustaa ympäri galaksia ja tulla pilotiksi, mutta hänen setänsä väittää tarvitsevansa yhä hänen apuaan viljelmillä. Myöhemmin he ostavat kaksi droidia: C-3PO:n ja R2-D2:n. Vietyään R2-D2:lta löytyneen viestin erakko Ben Kenobille, joka paljastaa oikeaksi nimekseen Obi-Wan, Luke saa tietää isänsä olleen jedi. Obi-Wan antaa Lukelle tämän isän vanhan valosapelin ja kertoo Darth Vaderin murhanneen Anakinin. Imperiumin iskujoukkojen surmattua hänen setänsä ja tätinsä, Luke lähtee Obi-Wanin mukaan Alderaaniin sekä oppimaan Voiman käyttöä.


title: Luke Skywalker

text: Obi-Wan ja Luke värväävät salakuljettaja Han Solon ja Chewbaccan antamaan heille "Millennium Falconilla" kyydin Alderaaniin, mutta Imperiumin uusi superase, Kuolemantähti, on kuitenkin ehtinyt tuhota planeetan. Luke, Han, Obi-Wan, Chewbacca ja droidit pelastavat prinsessa Leia Organan, mutta Obi-Wan uhraa itsensä auttaakseen muita pääsemään pakoon. Kapinaliiton tehdessä hyökätessä Kuolemantähdelle Luke osallistuu taisteluun X-siipihävittäjällä muiden kapinallispilottien kanssa hyökkäämällä Imperiumin TIE-hävittäjiä vastaan. Obi-Wanin hengen opastamana Luke käyttää Voimaa hävittäjän tähtäysjärjestelmän sijaan ja laukaisee protonitorpedot Kuolemantähden ilmastointikuiluun tuhoten avaruusaseman.


title: Luke Skywalker

text: "Imperiumin vastaiskussa" on kulunut kolme vuotta Yavinin taistelusta. Luke on nyt Kapinaliiton luutnanttikomentaja ja johtaa omaa lentuettaan. Jääplaneetta Hothilla Luke joutuu wampa-lumihirviön hyökkäyksen kohteeksi, mutta pakenee sen luolasta Voiman ja valosapelinsa avulla. Obi-Wan Kenobin henki käskee häntä menemään Dagobah-planeetalle karkoitetun jedimestari Yodan oppiin. Han Solo pelastaa Luken ja vie hänet kapinallisten tukikohtaan. Imperiumi saa selville tukikohdan sijainnin ja Luke johtaa kapinallisten lumikiitureita taistelussa Imperiumin AT-AT-sotakoneita vastaan. Hän jopa tuhoaa yksin yhden AT-AT:n, mutta Kapinaliitto häviää taistelun ja Luke erkanee R2-D2:n kanssa joukosta suunnatakseen Dagobahiin. Siellä hän tapaa Yodan ja joutuu rankkaan koulutukseen, minkä kautta hänen kykynsä käyttää Voimaa kasvavat. Yoda kuitenkin varoittaa Voiman pimeästä puolesta, joka on houkutteleva ja voi tehdä Lukesta pahan, jos tämä antaa periksi vihalle.


title: Luke Skywalker

text: Nähtyään näyn ystävistään vaarassa, hän keskeyttää koulutuksensa. Obi-Wanin hengen ja Yodan neuvojen vastaisesti hän matkustaa Pilvikaupunkiin pelastamaan heidät. Hän kuitenkin joutui valosapelitaisteluun Darth Vaderia vastaan. Vader leikkaa irti Luken oikean käden, saaden tämän menettämään valosapelinsa. Hän paljastaa olevansa tämän isä ja yritti käännyttää kauhistunutta Lukea Voiman pimeälle puolelle, mutta Luke päättää mieluummin kuolla ja heittäytyy reaktorikuiluun. Hän päätyy kuitenkin kaupungin alapuolelle ja Voiman kautta pyytää telepaattisesti Leiaa pelastamaan hänet. Leia pelastaa Luken "Millennium Falconin" avulla ja vie hänet Kapinaliiton laivaston sairaala-alukselle, jossa hänen menettämänsä käden tilalle asennetaan keinotekoinen käsi.


title: Luke Skywalker

text: "Jedin paluussa", vuosi Pilvikaupungin tapahtumien jälkeen, Luke on rakentanut uuden valosapelin. Hän auttaa Leiaa, droideja ja Lando Calrissiania pelastamaan Hanin gangsteri Jabba the Huttilta. Hän yrittää neuvotella Jabban kanssa, mutta Jabba pudottaa hänet luolaan rancor-hirviön ruuaksi. Luke kuitenkin tappaa rancorin, minkä johdosta Jabba päättää heittää Luken, karboniitista vapautetun Hanin ja Chewbaccan sarlacc-hirviölle. R2-D2:n avulla Luke vapauttaa itsensä, pelastaa ystävänsä ja tuhoaa Jabban huvipurren.


title: Luke Skywalker

text: Hän palaa Dagobahiin, missä kuolemaa tekevä Yoda vahvistaa Darth Vaderin Luken isäksi ja Obi-Wanin henki paljastaa Lukella olevan kaksoissisaren, jonka Luke itse tajuaa olevan Leia. Yoda sanoo ennen kuolemaansa, ettei Luke tarvitse enää koulutusta, mutta ei ole todellinen jedi, ellei kohtaa isäänsä. Obi-Wan uskoo, että Vader oli tuhottava Imperiumin mukana, mutta Luke uskoo isässään olevan vielä hyvää ja aikoo käännyttää hänet takaisin valoisalle puolelle.


title: Luke Skywalker

text: Luke palaa Endorissa sijaitsevan Kapinaliiton laivaston luokse ja ilmoittautuu kommandoryhmään, jonka tarkoitus on tuhota toisen Kuolemantähden suojakilpigeneraattori. Hän kuitenkin antautuu Vaderille, joka vie Luken Kuolemantähdelle keisari Palpatinen luokse. Palpatine yrittää ensin käännyttää Luken Voiman pimeälle puolelle ja sitten yritti houkutella tätä tappamaan hänet. Luke tarttuu valosapeliinsa, mutta Vader estää Palpatinen tappamisen, ja he joutuvat taisteluun. Luke yrittää pitää tunteensa hallinnassa, mutta Vader saa selville, että Leia on hänen tyttärensä, joten hän uhkaa käännyttää Leian pimeälle puolelle. Raivoissaan Luke käy Vaderin kimppuun ja katkaisee tämän käden. Keisari käskee Lukea tappamaan Vaderin, mutta Luke tulee järkiinsä ja kieltäytyy, julistaen olevansa jedi.


title: Luke Skywalker

text: Keisari raivostuu ja päätti tappaa Luken voimasalamoilla. Kun Luke yrittää pyytää isänsä apua, Vader kääntyy takaisin Anakin Skywalkeriksi ja paiskaa entisen mestarinsa reaktorikuiluun, mutta haavoittuu kuolettavasti keisarin salamoiden vaikutuksesta. Kapinaliiton suunnatessa Kuolemantähden pääreaktoriin, Luke poistaa Anakinin kypärän, jotta hänen isänsä voisi nähdä hänet omilla silmillään. Ennen kuolemaansa Anakin myöntää Luken olleen oikeassa, kun näki hänessä hyvyyttä. Endorissa Luke polttaa jedien perinteiden mukaisesti isänsä ruumiin ja haarniskan. Kapinallisten juhliessa voittoaan Endorissa Luke näkee Obi-Wanin, Yodan ja Anakinin hymyilevät henget.


title: Luke Skywalker

text: "ssa", Padmé Amidala odottaa Anakin Skywalkerin lapsia Kloonisotien lopussa. Elokuvan lopussa Padmé synnyttää Polis Massan sairaalassa kaksoset Luken ja Leian. Padmé kuolee synnytyksen jälkeen, ja Luke viedään aavikkoplaneetta Tatooinelle Owen ja Beru Larsin luokse, piiloon keisari Palptinelta. Obi-Wan Kenobi pitää Lukea silmällä tämän varhaisina vuosina.


title: Luke Skywalker

text: Elokuvassa "" Luke on kadonnut "Jedin paluun" tapahtumia seuranneiden 30 vuoden aikana. Hänen paljastetaan piiloutuneen pian sen jälkeen, kun hänen sisarenpoikansa ja yksi hänen jedioppilaistaan, Ben Solo, oli surmannut muut jedioppilaat käännyttyään Voiman pimeälle puolelle ja liityttyään Imperiumin jäänteistä muodostuneeseen Ensimmäiseen ritarikuntaan nimellä Kylo Ren. Luke syytti itseään tapahtuneesta ja oli lähtenyt etsimään ensimmäistä jeditemppeliä. Vastarinta etsi Imperiumin arkistosta aikoinaan vietyä karttaa, jonka avulla jäljittää temppelin ja sitä kautta Luken olinpaikka. Elokuvan lopussa Vastarinta onnistuu kokoamaan kartan ja pian tämän jälkeen Rey löytää hänet meriplaneetalla nimeltä Ahch-To sijaitsevalta saarelta, näyttäen hänelle valosapelin, jota Luke ja Anakin olivat ennen käyttäneet.


title: Luke Skywalker

text: Elokuvassa "" Luke kieltäytyy kouluttamasta Reytä jediksi, väittäen jedien epäonnistuneen niin usein, että näiden on tullut aika kadota galaksista, ja sanoi itse tulleensa Ahch-Tolle kuolemaan. Luke ei muuta mieltään, vaikka kuuleekin Hanin kuolemasta. Mutta sitten R2-D2 näyttää hänelle saman hologrammiviestin, jonka Leia aikoinaan lähetti Obi-Wanille. Luke suostuu tämän jälkeen antamaan Reylle kolme oppituntia, aikomuksenaan saada tämä ymmärtämään miksi jedien ajan on loputtava. Lopulta Luke myös paljastaa miksi Ben Solo kääntyi Kylo Reniksi: kun Luke Benin vuoteen vierellä oli huomannut kuinka yksinvaltias Snoken vaikutukset olivat korruptoineet Beniä yhä enemmän ja aistinut mitä pahaa tulee tapahtu,aam, hän oli nostanut valosapelin esiin ja harkinnut olisiko ainut keino niiden pysäyttämiseksi tappaa Ben. Luke katui ajatusta oitis, mutta Ben heräsi ja valosapelin nähdessään hylkäsi Voiman valoisen puolen. Rey uskoo, että Kylo voidaan vielä tuoda takaisin, mutta Luke ei usko tähän. Reyn lähdettyä Ahch-Tolta, Yodan henki ilmestyy ja sytyttää salamalla palamaan uneti-puun, jonka sisällä jedien pyhiä kirjoituksia (jotka Rey oli Luken tietämättä vienyt mukanaan) säilytettiin, ennen kuin Luke ehti itse tehdä sen. Yoda vakuuttaa Lukelle, että jedit tietävät kirjoitusten opetukset ilmankin ja neuvoo Lukea pääsemään yli epäonnistumisen pelostaan.


title: Luke Skywalker

text: Lopulta Luke ilmestyy Vastarinnan avuksi mineraaliplaneetta Craitille ja pyytää anteeksi Leialta, joka alkaa hyväksyä, ettei Ben ehkä koskaan palaa valoisalle puolelle. Nähdessään Luken, Snoken surmannut ja Ensimmäisen ritarikunnan uudeksi yksinvaltiaaksi julistautunut Kylo Ren määrää kaikkia tulittamaan häntä. Luke selviää, joten Kylo kohtaa hänet itse. Kun Kylo osuu Lukeen, paljastuu, että oikea Luke oli yhä Ahch-Tolla ja lähettänyt pelkän kuvajaisen itsestään pitämään Kylon kiireisenä, kunnes Vastarinta voisi paeta. Luke sanoi vielä, ettei tule olemaan viimeinen jedi ja että Vastarinnan ja Ensimmäisen ritarikunnan sota olisi vasta alkamassa, ennen kuin kuvajainen katoaa. Ahch-Tolla, energiansa kuluttanut, mutta sisäisen rauhan saavuttanut Luke katsoo vielä kaksoisauringonlaskua ennen kuin hänen kehonsa katoaa, jolloin hän kuolee ja liittyy Voimaan, kuten Obi-Wan, Yoda ja Anakin ennen häntä.


title: Luke Skywalker

text: Mark Hamill palaa näyttelemään Luke Skywalkeria "Tähtien sodan" jatko-osatrilogian viimeiseen elokuvaan vuonna 2019.


title: Luke Skywalker

text: Vuosina 1991–1993 julkaistussa "Thrawn"-trilogiassa ("Imperiumin perillinen", "Hämärän laivue" ja "Keisarin käsky") Luke tapaa Mara Jaden, joka tunnettiin ennen Keisarin kätenä ja työskentelee nyt salakuljettaja Talon Karrdelle. Maraa vaivasi kirous, jossa Palpatinen ääni käskee häntä jatkuvasti tappamaan Luken. Vaikka Mara on valmis toteuttamaan käskyn päästäkseen äänestä eroon, hän ajautuu tilanteisiin, jotka pakottavat hänet pitämään Luken elossa. Luke vannoo vapauttavansa Maran kirouksesta, samalla kun Uusi tasavalta taisteli suuramiraali Thrawnia vastaan. Luke itse yritti päästä Thrawnin lähelle löytäkseen Joruus C'baothin, jedimestari Jorus C'baothin pahan kloonin. Lopulta he kohtaavat Luuke Skywalkerin, Luken pahan kloonin. Mara surmaa lopulta molemmat kloonit, pääsee eroon kirouksestaan ja liittyy jedeihin.


title: Luke Skywalker

text: Vuonna 1994 julkaistussa "Jediakatemia"-trilogiassa Luke perustaa kaksi vuotta "Thrawn"-trilogian tapahtumien jälkeen uuden jeditemppelin Yavin 4 -kuussa sijaitsevaan Massassi-temppeliin, mutta jedien vastaiset poliitikot alkavat käyttää tätä päätöstä häntä vastaan. Luken oppilaisiin kuuluvat Gantoris, Kam Solusar, Tionne, Streen, Cilghal, Kirana Ti ja monia muita.


title: Luke Skywalker

text: Sarjakuvasarja "Legacy" sijoittuu 133 vuotta "Jedin paluun" jälkeen. Luke näyttäytyi siinä Voiman kautta henkenä jälkeläiselleen Cade Skywalkerille, joka on hylännyt Voiman käyttämisen. Luken henki suostuttelee Caden hyväksymään perintönsä ja palaamaan jälleen jedien tielle tuhotakseen sithit, jotka ovat jälleen saaneet galaksin hallintaansa.


title: Väiski Vemmelsääri

text: Väiski Vemmelsääri eli Pelle Pupu () on animaatiohahmo, joka esiintyy "Looney Tunes"- ja "Merrie Melodies" -piirroselokuvissa. Hahmo esiintyi jo 1930-luvun lopulla piirroselokuvissa, mutta nykymuotoinen Väiski syntyi vuonna 1940 lyhytelokuvassa "A Wild Hare". Väiskin kehittämiseen osallistuivat animaattorit Ben "Bugs" Hardaway (joka loi hahmon prototyypin 1938), Bob Clampett, Tex Avery (joka kehitti Väiskin luonteenpiirteet 1940), Robert McKimson (joka vei loppuun hahmon ulkonäön), Chuck Jones ja Friz Freleng. Väiskin ääninäyttelijä Mel Blanc on kertonut hahmon puhetavan olevan yhtäläinen sekoitus Bronxin ja Brooklynin murretta. Suomenkielisessä ääniroolissa Väiskinä tunnetaan Antti Pääkkönen ja aiemmin näyttelijä Jukka Puotila. Väiski esiintyi useissa kymmenissä lyhyissä piirroselokuvissa, joista varhaisin oli "A Wild Hare" (1940) ja viimeinen "False Hare" (1964). Lisäksi hahmo on nähty myöhemmin useissa pitkissä elokuvissa, kuten "Kuka viritti ansan, Roger Rabbit?" (1988), "Space Jam" (1996) ja "" (2003).


title: Väiski Vemmelsääri

text: Väiski Vemmelsääri vieraili piirretyissä nimeltään Tiny Toons.


title: Väiski Vemmelsääri

text: Väiski ottaa yleensä yhteen Elmerin, Repe Sorsan, Sylvesterin ja joskus jopa Kelju K. Kojootin kanssa. Vaikka Väiski selviääkin kahinoista lähes aina voittajana, vastapuoli yleensä aloittaa rähinän, mihin Väiski toteaa: "Of course, you realize this means war!" ("Toki ymmärrät, että tämä merkitsee sotaa"). Repliikki on lainattu suoraan Groucho Marxilta. Väiskin englanninkielinen nimi "Bugs" eli "Bugsy" on slangia ja tarkoittaa 'kahelia'.


title: Väiski Vemmelsääri

text: Väiski Vemmelsäärellä on paljon muitakin tunnettuja sanontoja:


title: Väiski Vemmelsääri

text: 1950-luvun "Nakke"-sarjakuvalehdessä Väiski seikkaili nimellä Pelle Pupu. Samaan aikaan "Apu"-viikkolehdessä hahmon nimi oli kuitenkin jo Väiski Vemmelsääri, joka sittemmin vakiintui Suomessa "Bugsin" nimeksi. Nimi on perua suomalaisten kansansatujen Jänis Vemmelsääri -hahmolta, joka onkin sitten jo enemmän sukua Veli Kanille ("Brer Rabbit"). Tällainen veijarihahmo on ikivanhaa mytologista perua.


title: Väiski Vemmelsääri

text: Nakke Nakuttajassa Pelle Pupu seikkaili alusta saakka mm. Chase Craigin piirtämänä. Nykyään Väiskiä piirtää usein mm. David Alvarez. Väiski on aina välillä saanut Suomessa oman lehden. "Väiski Vemmelsääri" (kustantaja Helsinki Media Company Oy) ilmestyi kerran kuussa 1992–1995 (viimeisenä vuotenaan ilmeisesti kaksi kertaa kuussa). "Väiski & kumppanit" (kustantaja Yhtyneet kuvalehdet) ilmestyi 1997–2000 kerran kuussa.


title: Väiski Vemmelsääri

text: Chuck Jones vieraili Suomessa Tampereen elokuvafestivaaleilla vuonna 1997. Hän kertoi halunneensa poiketa totutuista kaavoista hahmoa luodessaan, ja yleensä arkana pidetystä jäniksestä tuli siksi sankari. "Mikäli joku tulisi ammuskelemaan olohuoneessani, juoksisin hakemaan poliisia paikalle. Väiski vain kysyy, mistä on kyse: 'What's up, doc?'"


title: Järvenperä

text: Järvenperä () on Espoon kaupunginosa. Järvenperä on Kehä III:n ja Espoon Pitkäjärven välissä. Espoon keskus on noin kuuden kilometrin päässä.


title: Järvenperä

text: Järvenperässä on muun muassa kaksi koulua: Karamzinin koulu (ala-aste) ja Järvenperän koulu (yläaste), kaksi jalkapallokenttää, leikkipuistoja, kauppa, huoltoasema, parturi-kampaamo ja kolme päiväkotia (Järvenperän päiväkoti, Puutarhurin päiväkoti ja Auroran päiväkoti).


title: Järvenperä

text: Järvenperässä on myös kuuluisa Aurora Karamzinin eli Träskändan kartano, jonka osana oleva päärakennus toimi 1920 luvulta lähtien vanhainkotina. Nykyisin päärakennus on pääosin tyhjillään. Träskandan kartanopuisto on luonnonsuojelualue ja sen läpi kulkee monia eri puulajeja esittelevä luontopolku.


title: Järvenperä

text: Järvenperässä on myös Espoon kaupungin Taidetalo Pikku-Aurora, lasten ja perheiden taidekeskus. Järvenperällä ei ole omaa kaupunginosakohtaista postinumeroa ja Järvenperän postikin toimii Lippajärvellä, vajaan kahden kilometrin päässä. Kaupunginosan alue kuuluu postipiireihin 02740 ja 02940.


title: Järvenperä

text: Järvenperän toisella puolella, Karamzinin ala-asteen ja jalkapallokentän viereisellä pysäköintialueella, sijaitsee pieni kioski. Tämä entinen elintarvikekioski ja nykyinen pikaruokapaikka on toiminut kesästä 2005 asti nimellä Aladdin Burger. Jalkapallokentän vieressä on myös koirapuisto.


title: Järvenperä

text: Kehä III:n toisella puolella sijaitsee viheralan näyttelypuisto Marketanpuisto, jonka alueella on myös ruotsinkielinen puutarha-alan sekä ammattikoulu- että ammattikorkeakoulutasoista opetusta antava oppilaitos Axxell. Kun kuljetaan Kehä III:n yli Högnäsiin päin, päästään myös nopeasti kävelyreittiä pitkin Bodomjärvelle. Bodomjärvellä sijaitsee mm. Oittaan ulkoilualue, pururadat ja uimaranta.


title: Järvenperä

text: Pihlajarinne on Järvenperän kaupunginosan läntinen puolisko keskisessä Espoossa, Kauniaisten luoteispuolella, joka koostuu omakoti- ja rivitaloista. Pihlajarinteen ja Järvenperän erottaa 1990-luvun alussa rakennettu, Kehä III:lle johtava Auroranportti-niminen tie. Pihlajarinteessä on pieni pallokenttä ja rauhallinen, suurehko leikkialue lapsille, postilaatikko, alueen ilmoitustaulu, ja kolme lehdenkeräyspistettä.


title: Järvenperä

text: Pihlajarinteen ja Järvenperän väliin on kehittynyt Auroranportti, johon on viime vuosina rakennettu runsaasti uusia rivi- ja kerrostaloja. Auroranportin alueella Kehä III:n reunassa sijaitsee myös alueen ainoa ruokakauppa. Kaupan seinässä on pankkiautomaatti ja postilaatikko. Pihalla on myös huoltoasema (kylmäasema). Kaupan vieressä olevassa liikekiinteistössä toimii myös parturi-kampaamo ja kebab/pizzeria Ravintola Järvenperä. Auroranportin alueella on myös yksi päiväkoti.


title: Järvenperä

text: Seutu


title: Järvenperä

text: 321 Elielinaukio-Vanhakartano


title: Järvenperä

text: 566 Espoon Keskus-Martinlaakso


title: Järvenperä

text: Sisäinen


title: Järvenperä

text: 219 Järvenperä-Leppävaara


title: Järvenperä

text: 236 Leppävaara-Serena


title: Järvenperä

text: 239 Leppävaata-Kalajärvi


title: Järvenperä

text: 215A Leppävaara-Högnäs


title: Järvenperä

text: 227 Leppävaara-Espoon Keskus


title: Järvenperä

text: 582 Espoon Keskus-Lahnus


title: Järvenperä

text: 533 Matinkylä-Järvenperä


title: Järvenperä

text: Yöbussit


title: Järvenperä

text: 227N Leppävaara-Jorvi


title: Järvenperä

text: 118N Kamppi-Jorvi


title: Järvenperä

text: 321N Elielinaukio-Jupperi


title: Järvenperä

text: 231N Elielinaukio-Järvenperä


title: Järvenperä

text: 235N Elielinaukio-Kuurinniitty


title: Uskonnollinen sota

text: Uskonnollinen sota eli uskonsota, joskus pyhä sota, on sota, jonka syyt ovat merkittäviltä osin uskonnollisia. Syitä voivat olla uskonnon puolustaminen tai levittäminen, jumalan kunnia tai uskontoa vastaan rikkoneiden rankaiseminen. Suurista sodista selkeimmin uskonnollisia ovat olleet Euroopan uskonsodat 1500- ja 1600-luvuilla, ristiretket toisen vuosituhannen alussa sekä arabien valloitusretket 600- ja 700-luvuilla.


title: Uskonnollinen sota

text: Pyhässä sodassa on yleensä kolme yhteistä piirrettä:


title: Uskonnollinen sota

text: Maailmanuskontojen teksteissä ja pakanauskontojen perinteissä esiintyy usein kostonhaluinen ja väkivaltainen jumala, joka tuhoaa seuraajiensa viholliset ja rankaisee omiaan näiden harha-askelista. Vaikka opeissa on myös rauhanomainen puolensa, niistä on helppo löytää sodalle uskonnollinen oikeutus samoin kuin oikeutus rauhanaatteellekin. Merkittävimpiä uskontoja, joista sodan oikeutus tai usko sodan väistämättömyyteen kokonaan puuttuvat, ovat buddhalaisuus, bahai-usko ja kveekarilaisuus.


title: Uskonnollinen sota

text: Uskonnollisista teksteistä on haettu perusteita sodille ja joukkosurmille neljältä kannalta:


title: Uskonnollinen sota

text: Filosofi Francis Bacon näki kristittyjen pyhissä sodissa viisi perustetta:


title: Uskonnollinen sota

text: Sodissa on kuitenkin hyvin harvoin kyse pelkästään uskonnosta. Silloinkin kun kiistat näyttävät uskonnollisilta, niihin liittyy myös paikallisia ja kansallisia kiistoja vallasta, maasta, köyhyydestä ja työpaikoista.


title: Uskonnollinen sota

text: Vuonna 2004 julkaistu "Encyclopedia of Wars" ("Sotien ensyklopedia") luettelee vuosien 8000 eaa. ja 2003 jaa. väliltä 123 uskonnollista sotaa kaiken kaikkiaan 1 763 sodan joukosta.


title: Uskonnollinen sota

text: Sodan uskonnollisuuden voi määritellä viidellä kriteerillä (Austin, Kranock ja Oommen 2003): uskonto liikekannallepanijana, poliittisten johtajien uskonnollinen motivaatio ja puhe, hyökkäykset uskonnollisiin kohteisiin, käännytystavoitteet, sekä vahva uskonnollisten johtajien tuki. Selkeimmin uskonnollisia sotia näiden kriteerien mukaan vuoteen 2003 mennessä ovat olleet:


title: Uskonnollinen sota

text: Jonkin verran uskonnollisia sotia ovat lisäksi olleet etenkin:


title: Uskonnollinen sota

text: Toisessa maailmansodassa uskonnolla oli jonkin verran merkitystä, toisin kuin ensimmäisessä maailmansodassa. Israelin ja arabien konfliktissa on ollut kyse nationalismista ja alueista, ei uskonnosta. Suuri osa islamistien käymistä sodista on liittynyt arabimaiden poliittiseen tilanteeseen ja Yhdysvaltain läsnäoloon Saudi-Arabiassa.


title: Uskonnollinen sota

text: Pyhän sodan käsite esiintyy länsimaisessa sivilisaatiossa jo varhaisista mytologioista lähtien. Monoteististen uskontojen harjoittajista heprealaiset ottivat sen ensimmäisinä osaksi ideologiaansa. Jahve julisti heprealaisten pyhän sodan, varmisti sen menestyksen ja sääti sen ehdot. Tämän ansiosta heprealaiset saattoivat marssia sotiinsa ilman pelkoa. Juutalaisten käsitys valloitussodasta, Jahvesta pyhän sodan johtajana sekä vääräuskoisiin kohdistuneesta koston sodasta vaihtui kuitenkin ajan myötä jumalan väistymiseen sodan johdosta ja käsitykseen sodan haitallisuudesta.


title: Uskonnollinen sota

text: Historioitsija Jacques Ruellandin mukaan heprealaisten alkuperäinen pyhä sota, valloitussota, oli muslimien jihadin ja siitä seuranneiden Espanjan takaisinvaltauksen ja ristiretkien alkuperänä. Nykyajan uskonnollisten sotien alkuperä valitettavana mutta oikeutettuna puolustussotana löytyy sen sijaan myöhemmästä heprealaisesta pyhän sodan käsitteestä, joka syntyi Babylonian vankeuden aikana.


title: Uskonnollinen sota

text: Euroopan historiassa uskonsodilla tarkoitetaan yleensä uskonpuhdistuksen jälkeen, vuosien 1546 ja 1648 välisenä aikana käytyjä sotia, jotka ainakin alkuvaiheessa käytiin katolisten ja protestanttien välillä. Niissäkin sotilaalliset ja poliittiset syyt johtivat kuitenkin usein siihen, että molemmilla puolilla oli sekä katolisia että protestanttisia valtioita. Aikakauden uskonsodista viimeinen ja tuhoisin oli kolmikymmenvuotinen sota.


title: Uskonnollinen sota

text: Islamin historian aikana islaminuskoa on levitetty aseellisen jihadin avulla. Varhaiskeskiajalla pidettiin velvollisuutena tehdä kerran vuodessa sotaretki "vääräuskoisia", käytännössä Bysantin valtakuntaa, vastaan. Arabien valloitusretket tapahtuivat vuoden 632 ja 700-luvun alun välillä, kun Arabian niemimaalta lähteneet arabit valloittivat Lounais-Aasian ja Pohjois-Afrikan, ulottaen valtansa Espanjasta Intiaan.


title: Uskonnollinen sota

text: Jihadistit ovat aseellista jihadia hyökkäyssotana käyviä nykyajan islamisteja. He pyrkivät pyhän sodan kautta palauttamaan yhtenäisen, islamilaista lakia noudattavan islamilaisen kalifaatin alueille, jotka ovat joskus olleet islamin alaisia mutta nyt uskottomien hallussa. Tunnetuimpia jihadistisia järjestöjä ovat Irakin ja Levantin islamilainen valtio Irakissa ja Syyriassa, Al-Qaida Arabiassa ja Pohjois-Afrikassa, Boko Haram Nigeriassa ja Taliban Afganistanissa ja Pakistanissa.


title: Pommac

text: Pommac on alkuperältään ruotsalainen hiilihapotettu virvoitusjuoma, joka on tehty omenoista ja rypäleistä. Juoman valmistamiseen käytettävä tiiviste on kypsytetty tammitynnyrissä vähintään kolme kuukautta. Sen resepti on salainen, mutta sen sanotaan sisältävän 25 eri hedelmälajia.


title: Pommac

text: Pommacin historia alkoi vuodesta 1919, jolloin aiemmin epäonnistunut liikemies Anders Lindahl Hudiksvallin pikkukaupungista muutti Tukholmaan, perusti virvoitusjuomatehtaan ja alkoi tehdä Pommacia. Juoma oli suunniteltu varakkaille ihmisille alkoholittomaksi viinin korvikkeeksi. Vuonna 2004 Pommacin valmistus aiottiin lopettaa Ruotsissa, mutta suuren protestin takia pullottaja Carlsberg päätti jatkaa sitä.


title: Pommac

text: Suomessa Pommac on vanhin edelleen valmistettava virvoitusjuoma. Hartwall on toiminut Pommacin pullottajana vuodesta 1950 lähtien. Vuoden 2001 lopulla yhtiö osti Pommac-tavaramerkin oikeudet Suomessa.


title: Pommac

text: Vuonna 2002 Suomessa tuli alkuperäisen Pommacin rinnalle juomasta light-versio.


title: Pommac

text: Pommacista julkaistiin keväänä 2014 uusi maku, Pommac Rosé, joka maistuu herukalta ja karpalolta. Lisäksi mukana on ripaus samppanja-aromia.


title: Pommac

text: Pommacin nimi tulee sanasta Pommery, joka viittaa samppanjaan, ja sanasta Cognac, joka viittaa tammitynnyrikypsennykseen.


title: Mursu

text: Mursu ("Odobenus rosmarus") on suurikokoinen, vesielämään sopeutunut arktinen nisäkäslaji.


title: Mursu

text: Urokset painavat noin 1 500 kiloa ja voivat kasvaa 4,5 metriä pitkiksi . Atlantinmursu on hieman tyynenmerenmursua pienempi. Sekä uroksilla että naarailla on yläleuassa jopa lähes puolen metrin mittaiset, syöksyhampaiksi kehittyneet kulmahampaat.


title: Mursu

text: Mursuja tavataan Pohjoisella jäämerellä sekä Atlantin ja Tyynenmeren pohjoisosissa. Levinneisyysalue ei ole yhtenäinen, vaan on jakautunut useiksi eri populaatioiksi. Maailmanlaajuisesti mursu on arvioitu vaarantuneeksi lajiksi. Mursuja metsästettiin erityisesti mursunluun vuoksi 1800-luvulla ja 1900-luvun alkupuolella runsaasti ja kannat romahtivat. 1950-luvun jälkeen kannat alkoivat nousta. 1990 arvioitiin Beringinmeren ja Tšuktšimeren mursukannaksi noin 200 000. Nykyisestä määrästä ei ole tietoa. 1982 arvioitiin Laptevinmeren populaatioksi 4 000-5 000 yksilöä. 2010-luvulla mursuja arvioitiin olevan Atlantissa alle 25 000 ja Tyynessämeressä alle 200 000, mutta tiedossa ei ole, kasvaako vai pieneneekö kanta. Muinoin mursun levinneisyys on ollut paljon laajempi kuin nykyisin. Esimerkiksi Ruotsissa on maaperästä löydetty jääkauden aikaisia mursun jäännöksiä.


title: Mursu

text: Mursut syövät pääasiassa simpukoita, mutta pienemmissä määrin myös muita nilviäisiä ja kaloja. Mursun ainoa luontainen vihollinen on jääkarhu, mutta sekään ei mielellään kohtaa itseään huomattavasti suurempaa tervettä täysikasvuista mursua. Syöksyhampaitaan mursut käyttävät ravinnon kaivamiseen matalissa vesissä ja nahisteluun kiima-aikana. Mursut käyttävät syöksyhampaitaan myös muun muassa jäälle kiipeämiseen ja hengitysavantojen tekemiseen.


title: Mursu

text: Mursut voivat sukeltaa noin 100 metrin syvyyteen ja pysyä veden alla jopa puoli tuntia. Ne myös parittelevat vedessä, mutta synnyttävät maalla tai jäällä. Mursut oleilevat yleensä laumoina rantojen lähellä kelluvilla ahtojäillä.


title: Mursu

text: Mursu on mursujen heimon ("Odobenidae") ainoa jäljellä oleva laji, ja se jaetaan kolmeen alalajiin. Tyynenmerenmursuja ("Odobenus rosmarus divergens") elää Tyynellämerellä noin 200 000 ja atlantinmursuja ("O. r. rosmarus") Atlantilla noin 15 000 yksilöä. Uhanalainen laptevinmursu ("O. r. laptevi") elää Laptevinmerellä. Mitokondriaalisen DNA:n analyysien ja morfologisen aineiston perusteella vaikuttaa kuitenkin siltä, että laptevinmursu ei ole oma lajinsa, vaan tyynenmerenmursujen läntisin populaatio.


title: Seppo Lohi

text: Seppo Lohi (s. 31. toukokuuta 1947 Kuukasjärvi, Ranua) on Simon seurakunnan entinen kirkkoherra. Lohi on teologian maisteri ja filosofian tohtori sekä Suomen ja Skandinavian kirkkohistorian dosentti Oulun yliopiston humanistisessa tiedekunnassa ja Itä-Suomen yliopiston filosofisen tiedekunnan teologisessa osastossa. Hän on tutkinut Lars Levi Laestadiusta, lestadiolaisen liikkeen leviämistä ja hajaannusprosessia sekä kirjoittanut herätysliikkeen historiasta kirjoja ja artikkeleita. Seppo Lohi itse lukeutuu vanhoillislestadiolaisiin.


title: Seppo Lohi

text: Seppo Lohen pojista Olli Lohi on väitellyt lääketieteen, Hannes Lohi molekyyligenetiikan (filosofian) ja Tuomas Lohi filosofian tohtoriksi; Simo Lohi on lääketieteen ja hammaslääketieteen lisensiaatti ja Arttu Lohi hammaslääketieteen lisensiaatti.


title: Pelimoottori

text: Pelimoottori (, usein vain "engine") on videopelin ohjelmistokehys, jonka päälle pelinkehittäjät voivat rakentaa pelejä pelikonsoleille, mobiililaitteille ja henkilökohtaisille tietokoneille. Tavallisesti pelimoottori sisältää muun muassa renderointimoottorin 2D- ja 3D-grafiikalle, fysiikkamoottorin tai törmäyksen tunnistuksen, äänet, komentosarjakielen, animoinnin, teköälyn ja lokalisointituen.


title: Pelimoottori

text:
Pelimoottoreita ja niihin liittyvää teknologiaa kutsutaan usein middleware-termillä. Middleware-ohjelmistoa on muutakin käytössä kuten fysiikkamoottoriin (Havok), renderöintioptimointiin (ks. Umbra SDK) ja audiokäsittelyyn (ks. FMOD, Wwise). Muita usein käytettyjä erikoistuneita middleware-ohjelmia ovat kasvillisuuden ohjelmointiin ja animointiin tarkoitettu SpeedTree.
CRI on useita ominaisuuksia sisältävä laajalti käytetty "middleware".


title: Pelimoottori

text: Pelimoottorien lisensointi on yleistä. Lisensointi antaa uusille pelinkehittäjille mahdollisuuden luoda uusia pelejä nopeammin, kun ohjelmarunkoa ei tarvitse rakentaa alusta asti.


title: Pelimoottori

text: Useat yritykset ovat keskittyneet vain ja ainoastaan kehittämään lisensoitavia pelimoottoreita.


title: Pelimoottori

text: Pelimoottori voi jakaantua käyttökohteen ja -tarpeen mukaan useisiin komponetteihin tai moduuleihin.


title: Pelimoottori

text: Tyypillisiä osa-alueita modernin pelimoottorin toteutuksessa ovat:


title: Pelimoottori

text: Pelimoottoreita on kehitetty useita ja kehitetään edelleen. Luettelot pelimoottoreista ovat jatkuvasti muuttuvaa tietoa.


title: Henri Poincaré

text: Jules Henri Poincaré (29. huhtikuuta 1854 Nancy – 17. heinäkuuta 1912 Pariisi) oli ranskalainen matemaatikko, teoreettinen fyysikko ja tieteenfilosofi.


title: Henri Poincaré

text: Poincaré syntyi Nancyssä vuonna 1854. Hänen vanhempansa olivat Léon Poincaré ja Eugénie Launois. Esikoispojan syntymän aikaan isä oli 26-vuotias ja äiti 24-vuotias. Isä oli Nancyssa yliopiston lääketieteen professori, ja hänen veljensä Antoine Poincarén vanhin poika, siis Henri Poincarén serkku, oli kolmannen tasavallan presidentti ja viidesti Ranskan pääministerinä toiminut Raymond Poincaré. Lucien Poincaré oli myös Poincarén serkku Antoinen kautta.


title: Henri Poincaré

text: Poincaré opiskeli École Polytechniquessa aikoen aluksi kaivosinsinööriksi, mutta päätyi ammattimatemaatikoksi. Väitöskirja ilmestyi 1878. Se käsitteli differentiaaliyhtälöiden yleistä teoriaa. Poincarésta tuli Caenin yliopiston matematiikan professori vuonna 1879 ja Pariisin yliopiston matemaattisen fysiikan professori 1886. Ranskan tiedeakatemian esimieheksi Poincaré nimitettiin 1906.


title: Henri Poincaré

text: Poincaré on haudattu Pariisiin Montparnassen hautausmaalle.


title: Henri Poincaré

text: Poincarén tutkimustyö oli laaja-alaista. Hän oli myös topologian uranuurtaja ja lukuteorian edistäjä. Taivaanmekaniikkaan liittyen hän tutki niin sanottua "kolmen kappaleen ongelmaa", jopa yleisessä muodossa n:n kappaleen ongelmana, mutta tämän kysymyksen yleinen ratkaisu lienee todistettu mahdottomaksi. Selvennys: kahden kappaleen tapauksessa kummankaan liike-energia ei koskaan tule niin suureksi, että se saavuttaisi pakonopeuden (systeemistä, massakeskipisteestä), kolmen kappaleen tapauksessa näin tapahtuu harvoin ja useamman kappaleen tapauksessa joskus nopeastikin, sillä liikeyhtälöiden ratkaisuun tulee välttämättä kahdessa jälkimmäisessä tapauksessa ääretön.


title: Henri Poincaré

text: Poincaré myös kehitti "Poincarén otaksuman", jonka todistaminen oli matemaatikoille erityisen vaikeaa koko vuosisadan. Vasta vuonna 2002 Grigori Perelman todisti sen oikeaksi.


title: Dominoteoria

text: Dominoteoria on kylmän sodan aikainen yhdysvaltalainen geopolitiikkaan kuuluva poliittinen teoria. Sen mukaan, jos kommunistit ottaisivat vallan jossain maassa, sen naapurimaat kaatuisivat kuten dominot. Teoria koski lähinnä Indokiinaa. Sen hahmotteli Yhdysvaltain presidentti Dwight D. Eisenhower puheessaan vuonna 1954.


title: Dominoteoria

text: Presidentti Dwight D. Eisenhowerin puhe 7. huhtikuuta 1954 käsitteli Yhdysvaltain liittolaismaita Kaakkois-Aasiassa. Hän esitti näiden maiden edustavan dominonappuloita. Eisenhower sanoi: ”Se on kuin dominopeliä, jossa yhden dominonappulan kaataminen kaataa koko rivin”. Jos kommunistit ottaisivat vallan Indokiinassa, he saisivat hallintaansa myös Burman, Thaimaan ja Indonesian. Tästä strategisesta asemasta he voisivat voittaa myös Japanissa, Formosalla, Filippiineillä, Australiassa ja Uudessa-Seelannissa.


title: Dominoteoria

text: Neuvostojoukot olivat valloittaneet Mantšurian toisen maailmansodan lopussa ja tarjonneet sotilasapua Mao Zedongin kommunisteille Kiinan sisällissodan lopussa 1946–1949. 25. kesäkuuta 1950 Neuvostoliiton liittolainen Kim Il-Sung aloitti hyökkäyksen Etelä-Koreaa vastaan. YK:n joukot liittyivät etelän puolelle, mutta kriisistä tuli yhteenotto Kiinan ja Neuvostoliiton kanssa.


title: Dominoteoria

text: Päädyttiin siihen, että Kaakkois-Aasian maat saataisiin Yhdysvaltain puolelle. Keskeisiä kysymyksiä olivat, mihin asti tämän dominorivin pitäisi ulottua ja mitä valtioita tähän puolustusliittoon otettaisiin. Päädyttiin Thaimaan, Burman, Malesian, Indonesian, Intian, Filippiinien, Taiwanin, Japanin, Australian ja Uuden-Seelannin mukaan ottamiseen. Nämä muodostaisivat puolustuslinjan kommunistisia maita kuten Neuvostoliittoa, Kiinaa ja Pohjois-Koreaa vastaan. Tällä puheella hän korosti näiden maiden liittymisen tärkeyttä ja pysymistä Yhdysvaltain liittolaisina.


title: Dominoteoria

text: Jos yhdenkään epäiltiin liittyvän kommunistiseen liittoutumaan, tämä horjuttaisi alueen turvallisuuspoliittista tasapainoa. Tämä puhe vaikutti SEATO:n, Kaakkois-Aasian sopimusjärjestön perustamiseen vuonna 1954.


title: Dominoteoria

text: Myös Eisenhowerin seuraajat pitivät teoriaa arvossa, erityisesti John F. Kennedy ja Lyndon B. Johnson. Vietnamin sodan päädyttyä lopulta epäonnistumiseen ja Neuvostoliiton saavutettua Yhdysvaltoja vastaavan ydinasearsenaalin seuraavat presidentit harjoittivat lievennettyä rajoittamispolitiikkaa, joka tunnettiin nimellä "détente". Presidentti Ronald Reaganin hallinnon aikana rajoittamispolitiikka hylättiin ja tavoitteeksi tuli Neuvostoliiton tuhoamispyrkimys asevarustelun keinoin.


title: Napuen taistelu

text: Napuen taistelu oli suuren Pohjan sodan viimeinen Suomessa käyty kenttätaistelu. Se käytiin Isossakyrössä 19. helmikuuta 1714. Ruhtinas Mihail Golitsynin johtamat venäläiset saivat siinä merkittävän voiton kenraali Carl Gustaf Armfeltin johtamista Ruotsin karoliinijoukoista ja heitä avustaneista pohjalaisten talonpoikien nostoväkijoukoista. Taistelusta on katsottu alkaneen isonvihan aika.


title: Napuen taistelu

text: Tsaari Pietari Suuri suunnitteli alkuvuodesta 1714 hyökkäävänsä Etelä-Suomesta Tukholmaan Ahvenanmaan kautta. Hän halusi ennen hyökkäyksen aloittamista eliminoida Pohjanmaalle vetäytyneiden Armfeltin komentamien ruotsalaisjoukkojen aiheuttaman sivustauhan ja määräsi sen vuoksi ruhtinas Golitsynin hyökkäämään Pohjanmaalle ja hävittämään alueen poltetun maan taktiikkaa käyttäen, jotta ruotsalaiset eivät voisi käyttää sitä tukialuenaan. Golitsyn lähti helmikuussa 1714 11 000 miehen kanssa Hämeenkyrön tienoilta etenemään pitkin Kyrönkankaan talvitietä. Kun venäläisjoukot saapuivat Pohjanmaalle, Armfelt perääntyi joukkoineen Isonkyrön alueelle samalla, kun venäläiset saapuivat Ylistaroon.


title: Napuen taistelu

text: Ruotsalaisiin joukkoihin kuului 3 000 miehen vahvuinen jalkaväki, joka oli jaettu kolmeen taisteluryhmään, 1 500 miehen vahvuinen ratsuväki sekä 1 086 nostoväkeen kuulunutta keihäin ja kiväärein aseistautunutta pohjalaista talonpoikaa. Ruotsalaisten tykistö koostui yhdestä haupitsista ja seitsemästä rykmentinkanuunasta. Venäläisten jalkaväkeen kuului 279 upseeria, 279 aliupseeria ja 5588 miestä sekä ratsuväkeen 205 upseeria, 205 aliupseeria ja 4307 miestä. Tykkejä venäläisillä oli 10.


title: Napuen taistelu

text: Armfelt ryhmitti 16. helmikuuta jalkaväen kolmeen taisteluryhmään ja sijoitti ratsuväen puoliksi kummallekin sivustalle. Talonpoikaisnostomiehet suojasivat selustaa ja kuormastoja. Taistelun alkaessa kolme päivää myöhemmin venäläiset iskivät ruotsalaisten vasempaan siipeen ratsuväen tukemana. Armfelt käänsi nyt joukkojensa rintamasuunnaan ja komensi aloittamaan hyökkäyksen. Ratsuväen suojaama ruotsalaisten oikea sivusta pakotti venäläiset perääntymään, mutta ruotsalaisten vasen sivusta joutui alakynteen ja venäläiset pääsivät saarrostamaan ruotsalaisjoukot. Ruotsalaisista kaatui taistelussa 2 645 miestä, ja venäläisten tappiot olivat heidän oman ilmoituksensa mukaan 421 kaatunutta ja 1 057 haavoittunutta.


title: Napuen taistelu

text: Taistelun jälkeen venäläisjoukot ryöstivät ja polttivat lähiseudun kyliä, raiskasivat naisia ja pakottivat asukkaita kidutuksen avulla paljastamaan kätketyt arvoesineet. Venäläiset vetäytyivät maaliskuussa takaisin etelään, mutta palasivat uudelleen syksyllä 1714 jatkaen tuhoamista ja ryöstelyä tähän asti säästyneillä Pohjanmaan alueilla.


title: Napuen taistelu

text: Isonkyrön Napuessa sijaitsee taistelun muistomerkki (Matti Björklund-Visanti, 1920). Taistelu käytiin kuitenkin viereisen Laurolan kylän alueella. Vanhoissa asiakirjoissa Napuen taistelu tunnettiin Kyrön tappeluksen (Slaget vid Storkyro) nimellä.


title: Hermann Zapf

text: Hermann Zapf (8. marraskuuta 1918 Nürnberg – 4. kesäkuuta 2015 Darmstadt) oli tuottelias saksalainen kirjainmuotoilija. Hän oli naimisissa kalligrafi ja kirjainmuotoilija Gudrun Zapf-von Hessen kanssa.


title: Hermann Zapf

text: Zapfin suunnittelemista kirjasintyypeistä tunnetuimmat ovat Optima ja Palatino.


title: Wakizashi

text: Wakizashi () eli "toverimiekka" on japanilainen lyhyt pisto- ja lyömämiekka. Se on yksiteräinen ja lievästi kaareva. Pituudeltaan wakizashi on 30–60 cm, keskimäärin 50 cm. Wakizashin terä voidaan lyhyytensä ansiosta takoa katanan terää ohuemmaksi ja siksi se kahlaa pehmeässä kohteessa huomattavasti katanan terää paremmin.


title: Wakizashi

text: Samurailuokkaan kuuluneet miehet kantoivat aina wakizashia vyöllään, jopa sisätiloissa, joihin katanaa (pidempi samuraimiekka) ei ollut lupa tuoda. Wakizashi kannettuna yhdessä daitōn eli japanilaisen pitkänmiekan kanssa muodosti daishōn. Näiden kahden miekan kantaminen yhdessä oli Edo-kaudella laissa sallittu ainoastaan samuraille ja joillekin sumopainijoille.


title: Wakizashi

text: Toisin kuin katanaa, joka suuren osan Japanin historiasta on ollut tunnusmerkillisesti samuraiden ase, alle kahden shakun mittaista wakizashia saivat kantaa myös naiset ja samurailuokan alapuolella olevat miehet. Usein wakizashi ja tantō (japanilainen tikari, joka muodoltaan muistuttaa katanaa ja wakizashia) olivat kiertelevien kauppiaiden ainoa puolustuskeino ryösteleviä kapinallisia ja rosvojoukkoja vastaan. Wakizashi oli tantōn lisäksi ainoa ase, jota käytettiin seppukussa.


title: Hubbertin teoria

text: Hubbertin teoria esittää öljyntuotannon noudattavan yksittäisen esiintymän, maantieteellisen alueen ja koko maailman öljyntuotannon tapauksissa normaalijakaumaa, jota teorian yhteydessä kutsutaan Hubbertin käyräksi. Öljy ja muut fossiiliset polttoaineet muodostuivat, kun orgaaninen materiaali joutui puristuksiin maankuoressa miljoonia vuosia sitten. Ne ovat rajallisia eli uusiutumattomia luonnonvaroja.


title: Hubbertin teoria

text: Yhdysvaltalainen geofyysikko M. King Hubbert loi 1950- ja -60 luvuilla useita erilaisia matemaattisia malleja öljyntuotannosta, joissa ennustettiin, että öljyn kokonaistuotanto noudattaa kirkonkellon muotoista käyrää. Hubbertin ensimmäinen menetelmä vuodelta 1956 perustui arvioon siitä, kuinka paljon Yhdysvalloilla ylipäätään on öljyreservejä (yhteenlaskien jo tuotettu öljy, tunnetut reservit ja oletus vielä löydettävistä reserveistä.) Kun kokonaisreservien määrä ja tuotannon kasvu tunnetaan, voidaan arvioida myös tuotannon huippukohta ja tuotannon lasku.


title: Hubbertin teoria

text: Hubbertin toinen menetelmä otti lähtökohdaksi löydetyn öljyn määrää kuvaavan käyrän. Öljyntuotannon käyrä seurasi Yhdysvalloissa löydetyn öljyn (kumulatiivista) käyrää noin kymmenen vuoden viiveellä. Jo tuolloin kuitenkin öljyn löytämisen kasvu oli kääntymässä laskuun, ennakoiden myös tuotannon mahdollista laskua. Hubbert huomasi, että käyrät noudattivat logistista muotoa, ja ennusti vuonna 1962 tämän avulla suunnilleen 60-luvun loppuun tai 70-luvun alkuun sijoittuvan öljyhuipun Yhdysvalloissa.


title: Hubbertin teoria

text: Hubbert laski öljyhuipun ajankohtaa vielä kolmannellakin menetelmällä, vuonna 1967, perustuen öljynetsinnän menestyksellisyyden arvioon: kuinka paljon öljyä historiallisesti on löydetty kun on porattu 100 miljoonaa jalkaa. Löydetyn öljyn (kumulatiivinen) määrä per porattu miljoonaa jalkaa laski eksponentiaalisesti. Tämä mahdollisti uuden arvion Yhdysvaltain kokonaisreservistä ja uuden tuotantohuipun arvion: "1960-luvun lopulla."


title: Hubbertin teoria

text: Kaikki kolme arviota tuottivat samankaltaisen lopputuloksen, joka tunnetaan Hubbertin käyränä. Käyrä muistuttaa muodoltaan kirkonkelloa, jossa korkein kohta edustaa huipputuotannon hetkeä. Hubbert ennusti vuonna 1956, että öljyntuotanto Yhdysvalloissa olisi suurimmillaan 1970-luvun alussa. Ennustus osui kohdalleen ja Yhdysvaltain öljyntuotanto laski siitä lähtien, aina Barack Obaman presidenttikauden alkuun. Vuonna 2009 raakaöljyn tuotanto kääntyi kuitenkin uusien tuotantomenetelmien ansiosta jyrkkään nousuun, ja vuodelle 2019 on odotettu kaikkien aikojen tuotantoennätystä. Hubbertin mallin mukaan Yhdysvaltain öljyvarat ehtyvät kokonaan ennen vuotta 2100 – noin 130 vuotta huippuvuoden jälkeen.


title: Hubbertin teoria

text: Hubbertin ensimmäisenä esittämä malli ennustaa tuotannon huippuhetken öljykentälle, öljykenttien ryhmälle tai kokonaiselle alueelle lähtien tuotantotiedoista ja muista tekijöistä kuten kysynnästä. Kun tuotanto on suurimmillaan, on saavutettu huippu. Ajanjaksoa huipun jälkeen kutsutaan ehtymiseksi. Öljyntuotantoa kuvaava käyrä noudattaa kirkonkellon ääriviivoja. Ensin hidas nousu, jyrkkä nousu, tasanne (joka on huippu), hidas lasku ja lopuksi romahdus. Hubbertin käyrään soveltuvat normaalit matemaattisten mallien käytön rajoitukset: ennusteen tarkkuus riippuu annettujen tietojen tarkkuudesta. Öljyhuipun ajankohtaa voidaan Hubbertin menetelmän lisäksi yrittää ennustaa kenttien, maiden ja tulevien projektien tuotantomäärien perusteella.


title: Hubbertin teoria

text: Kun öljyreservi löydetään, tuotanto on aluksi vähäistä, johtuen siitä että tarvittavaa infrastruktuuria ei ole asennettu. Uusia lähteitä porataan ja parempaa kalustoa asennetaan askeleittain, jotta öljyä saataisiin porattua enemmän. Jossain vaiheessa saavutetaan huipputuotanto, jota ei pystytä ylittämään edes lisäkalustolla. Huipun jälkeen tuotanto laskee, ensin hitaasti, sitten jyrkästi. Huipun jälkeen toinen merkittävä käännekohta tapahtuu, kun öljyn tuottamiseen kuluu enemmän energiaa kuin tuotetusta öljystä saadaan. Tällöin öljykenttä yleensä hylätään.


title: Hubbertin teoria

text: Lisäksi Hubbertin teoriaa voidaan soveltaa erilaisten kaivannaisten, esimerkiksi kuparin, fosforin ja uraanin tuotantoon.


title: Teräsbetoni (yhtye)

text: Teräsbetoni on suomalainen power metal -yhtye, joka on perustettu Tampereella vuonna 2002. Kaikki sen jäsenet ovat kotoisin Pirkanmaalta. Yhtyeen laulusolisti Jarkko Ahola on esiintynyt myös eräiden muiden kokoonpanojen levyillä.


title: Teräsbetoni (yhtye)

text: Yhtye tunnetaan muun muassa siitä, että sen jäsenet esiintyvät lavalla ilman paitaa ja nahkahousut jalassa, mistä intoutuneena myös monet ihailijat riisuvat paitansa yhtyeen konserteissa. Ihailijoilla on usein konserteissa mukana myös muovisia miekkoja ja muuta rekvisiittaa.


title: Teräsbetoni (yhtye)

text: Teräsbetoni edusti Suomea vuoden 2008 Eurovision laulukilpailussa kappaleellaan ”Missä miehet ratsastaa”. Kappale tuli semifinaalin kahdeksanneksi ja eteni siten finaaliin, jossa se sijoittui 22:nneksi.


title: Teräsbetoni (yhtye)

text: Elokuussa 2011 Teräsbetoni ilmoitti jäävänsä tauolle. Yhtye on kuitenkin tehnyt satunnaisia keikkoja taukonsa aikana, se muun muassa toimi Manowarin lämmittelijänä kesällä 2014 Helsingin Suvilahdessa järjestetyssä Magic Circle -tapahtumassa. Vuonna 2010 Jarkko Ahola ilmoitti yhtyeen aktiivisen toiminnan loppuneen, mutta yhtye on hajoamisen jälkeenkin esiintynyt satunnaisesti.


title: Teräsbetoni (yhtye)

text: Teräsbetonin toiminta pohjautuu yhteen sanaan, yhtyeen kehittämään käsitteeseen "metallitotuus". Teräsbetonin solisti Jarkko Ahola on kuvannut metallitotuutta seuraavasti: "Metallitotuus on metallisen musiikin aivan syvimmäisen olemuksen etsimistä musiikin, sanoitusten ja esiintymisien kautta. Jokaisen soturin on koettava se itse ja tunnusteltava sydämensä fiiliksiä."


title: Teräsbetoni (yhtye)

text: Metallitotuus on suuri osa Teräsbetonia, ja se yhdistää yhtyeen kaikkia kappaleita. Monissa yhtyeen kappaleissa esiintyviä sanoja ovat muun muassa "metallitotuus", "metalli", "teräs" ja "betoni". Suurimmassa osassa kappaleita esiintyy myös keskiaikaan viittaavaa sanastoa, kuten "veljeskunta", "soturit" ja "miekat".


title: Teräsbetoni (yhtye)

text: Muita Teräsbetonin käyttämiä sloganeita ovat muun muassa "Veljeys, kunnia, totuus" ja "Verta ja hevosia".


title: Teräsbetoni (yhtye)

text: Jarkko Ahola, Arto Järvinen ja Viljo Rantanen tapasivat toisensa vuonna 2002 ja päättivät perustaa yhtyeen. Mukaan liittyi sessiorumpaliksi Jari Kuokkanen, josta myöhemmin tuli yhtyeen virallinen jäsen. Nimen Teräsbetoni keksi Rantanen. Ensimmäiset kappaleensa Teräsbetoni teki vuonna 2003 ja ne julkaistiin yhtyeen kotisivuilla vuoden 2003 kesällä. Demokappaleet olivat nimeltään "Teräsbetoni", "Teräksen varjo" ja "Maljanne nostakaa".


title: Teräsbetoni (yhtye)

text: Yhtye alkoi saavuttaa suosiota underground-piireissä ja pian tieto yhtyeestä levisi laajemmallekin. Teräsbetoni konsertoi ensimmäisen kerran Virroilla helmikuussa 2004, ja yhtyeen toiselta konsertiltaan Tampereella lisättiin kotisivuille liveversio "Taivas lyö tulta" -kappaleesta. Vuoden 2004 loppupuolella yhtye solmi levytyssopimuksen Warner Music Finlandin kanssa ja "Taivas lyö tulta" -singlen äänitykset aloitettiin joulukuussa 2004. Single julkaistiin 2. helmikuuta 2005 ja se nousi ensimmäisellä listaviikolla Suomen singlelistan kärkeen, jota seurasi runsas radiosoitto ja yhtyeen tunnettuvuuden lisääntyminen.


title: Teräsbetoni (yhtye)

text: "Metallitotuus"-albumin äänitykset aloitettiin tammikuussa 2005 ja se julkaistiin 6. huhtikuuta 2005. Ensimmäisellä listaviikollaan se nousi Suomen albumilistan toiseksi. Levy pysyi Suomen albumilistalla yhteensä 29 viikkoa. Toinen singlejulkaisu levyltä oli "Orjatar". Tästä kappaleesta tehtiin myös musiikkivideo, joka esitettiin ensimmäisen kerran TOP40-ohjelmassa 16. huhtikuuta 2005. "Taivas lyö tulta" valittiin myöhemmin Suomen jääkiekon A-maajoukkueen maalilauluksi Karjala-turnaukseen.


title: Teräsbetoni (yhtye)

text:
"Metallitotuus"-levyä myytiin ilmestymisvuonnaan platinalevyyn oikeuttava määrä eli lähes 33 000 kappaletta. Se oli samalla vuoden kolmanneksi myydyin raskaan rockin levy Suomessa.
Kesäkuussa 2006 julkaistiin yhtyeen toinen levy, "Vaadimme metallia", joka lähestyi jo ilmestymispäivänään kultalevyn rajaa lähes 15 000 kappaleen myynnillään. Albumista julkaistiin itsenäisyyspäivänä erikoisversio, joka sisälsi bonuskappaleita ja DVD:n. Albumin nimikappaletta "Vaadimme metallia" soitettiin radiossa, vaikka siitä ei virallista singleä ole tehty. Myös kappale "Viimeinen tuoppi" soi radiossa vuoden 2007 alussa. Ainoastaan kappaleesta "Älä mene metsään" on julkaistu varsinainen single. Yhtyeen seuraavan levyn nauhoitukset alkoivat 12. marraskuuta Helsingin HIP-studiolla.


title: Teräsbetoni (yhtye)

text: Maaliskuussa 2008 julkaistiin Teräsbetonin kolmas albumi "Myrskyntuoja". Sitä ennen yhtye osallistui helmikuussa Eurovision laulukilpailun Suomen-karsintoihin Aholan säveltämällä kappaleella "Missä miehet ratsastaa". Yhtye esiintyi 3. karsinnassa ja pääsi jatkoon saaden 51,7 prosenttia annetuista äänistä. Kappale julkaistiin singlenä 27. helmikuuta 2008. Teräsbetoni voitti Helsingin Kulttuuritalolla järjestetyn Suomen finaalin 1. maaliskuuta saaden lopullisen superfinaalin annetuista äänistä 38,9 prosenttia ja edusti maata toukokuussa Belgradissa. Yhtye pääsi jatkoon Eurovision laulukilpailun ensimmäisestä semifinaalista sijoittuen 8. sijalle 79 pisteellä. Finaalissa yhtye sijoittui 22. sijalle 35 pisteellä.


title: Teräsbetoni (yhtye)

text: Yhtyettä verrataan usein yhdysvaltalaiseen Manowariin, mutta Teräsbetoni on kuitenkin kieltänyt olevansa kopio. Vaikutteita Manowarista on kuitenkin saatu ja Teräsbetoni soitti alkuaikojen esiintymisissään Manowarin kappaletta "Metal Warriors". Myös Orjatar-kappaleessa on selviä yhteyksiä melodialtaan Manowarin kappaleeseen "Warriors of the World United", kun taas sanoitukset ovat erittäin yhtenevät Manowarin kappaleen "Pleasure Slave" kanssa. Molemmat yhtyeet laulavat keskiaikaisesta sankaruudesta ja esiintyvät nahkavarustuksessa. Muita Teräsbetonin musiikkiin vaikuttaneita yhtyeitä ovat muun muassa Dio ja Iron Maiden.


title: Teräsbetoni (yhtye)

text: Teräsbetoni on pyrkinyt pelkistämään musiikkiaan enemmän 1980-luvun heavy metalin suuntaan. Näin ollen se on riisunut musiikistaan kaikki ylimääräiset vaikutteet pois (Ylen haastattelusta).


title: Georg Solti

text: Sir Georg Solti (alun perin György Stern, 21. lokakuuta 1912 – 5. syyskuuta 1997) oli unkarinjuutalainen kapellimestari.


title: Georg Solti

text: Solti syntyi Budapestissa, jossa soitti pianoa ja opiskeli Franz Liszt -akatemiassa. Vuonna 1935 hän oli jo saavuttanut tunnustusta kapellimestarina, ja 1938 johti debyyttinään Mozartin "Figaron häät" Budapestin kaupunginoopperassa. Seuraavana vuonna Solti pakeni juutalaistaustansa vuoksi Sveitsiin, jossa jatkoi uraansa.


title: Georg Solti

text: Sodan jälkeen Solti toimi musiikillisena johtajana Baijerin kansallisoopperassa Münchenissä sekä Frankfurtin kaupunginoopperassa. Vuonna 1951 hän teki ensiesiintymisensä Salzburgin musiikkifestivaaleilla johtamalla Mozartin "Idomeneon". Vuonna 1961 Solti nimitettiin kapellimestariksi Royal Opera Houseen Lontooseen, jossa hän toimi vuoteen 1971 saakka. Vuonna 1971 hänet lyötiin ritariksi, ja seuraavana vuonna hänestä tuli Ison-Britannian kansalainen.


title: Georg Solti

text: Solti oli Chicagon sinfoniaorkesterin musiikillinen johtaja 1969–1992, L'Orchestre de Paris'n musiikillinen johtaja 1972–1975 ja Lontoon filharmonisen orkesterin pääkapellimestari 1979–1983. Hän toimi aktiivisesti johtamistyössä kuolemaansa asti. Hän sai uransa aikana 38 Grammy-palkintoa, enemmän kuin kukaan toinen taiteilija.


title: Georg Solti

text: Solti tunnetaan erityisesti Richard Wagnerin tulkitsijana. Hän johti "Nibelungin sormuksen" ensimmäisen täydellisen studioäänityksen Wienin filharmonikkojen kanssa 1960-luvulla. Lisäksi hänen esityksensä ja levytyksensä Verdin, Mahlerin ja Bartókin teoksista nauttivat suurta arvostusta. Yksittäisistä tunnetuista levytyksistä voidaan lisäksi mainita Mahlerin kahdeksas ja Schubertin yhdeksäs sinfonia.


title: Bush

text: Bush voi tarkoittaa ainakin seuraavia:


title: Autodromo Enzo e Dino Ferrari

text: Autodromo internazionale Enzo e Dino Ferrari, vuoteen 1988 asti Autodromo Dino Ferrari, on Italiassa lähellä Imolaa sijaitseva moottorirata. Se on nimetty Ferrarin perustaja Enzo Ferrarin ja hänen poikansa Alfredo "Alfredino" Ferrarin (1932–1956) lempinimen Dino mukaan. Enzo Ferrarin nimi lisättiin radan nimeen hänen kuolemansa jälkeen 1988.


title: Autodromo Enzo e Dino Ferrari

text: Rata on rakennettu 1950-luvulla. Ennen Enzo Ferrarin kuolemaa vuonna 1988 sen nimi oli Autodromo Dino Ferrari.


title: Autodromo Enzo e Dino Ferrari

text: Imolan radalla ajettiin San Marinon Grand Prix vuosina 1981–2006 vaikka rata sijaitseekin Italiassa. Ainoa poikkeus löytyy vuodelta 1980, jolloin Italian GP ajettiin Imolassa Monzan sijaan.


title: Autodromo Enzo e Dino Ferrari

text: Imola muistetaan edelleen vuoden 1994 mustan viikonlopun takia. Tuolloin kuolivat ensin lauantain Formula 1 -aika-ajossa Roland Ratzenberger ja seuraavan päivän kisassa kolminkertainen maailmanmestari Ayrton Senna. Tapahtumien jälkeen rataa muutettiin huomattavasti. Sennan onnettomuuden ja monien muiden pahojen kolarien tapahtumapaikkana ollut Tamburellon mutka muutettiin shikaaniksi. Myös Villeneuven mutkaan, paikkaan missä Ratzenberger menehtyi, lisättiin shikaani. Muita muutoksia olivat Acque Minerale -mutkan muuttaminen sekä radan viimeistä edellisen shikaanin poistaminen. Lisäksi turva-alueita kasvatettiin huomattavasti.


title: Autodromo Enzo e Dino Ferrari

text: Vuodeksi 2008 rataa uudistettiin ja viimeinen shikaani, Variante Bassa, poistettiin.


title: Autodromo Enzo e Dino Ferrari

text: Sinitaustainen kilpailu oli Italian GP, muut San Marinon GP:itä.


title: Bodom

text: Bodom on Espoon kaupunginosa ja rekisterikylä Pohjois-Espoon suuralueessa. Se sijaitsee Bodominjärven koillisrannalla. Alueella oli 332 asukasta vuodenvaihteessa 2016/2017. Bodom on edelleen harvaanasuttua maanviljelysaluetta. Sieltä on löytynyt kivikautinen asuinpaikka. Alueen rakennuskanta on lähes täysin erillisiä pientaloja.


title: Bodom

text: Bodom on lähtöisin kylän nimestä, joka on kirjoitettu 1492 "Boda, Bodom" ja 1541 "Bodaby". Bodomin kylässä oli 1540 neljä taloa, joista yksi oli nimeltään Bodom, muut nimeltään "Keppers, Jork" ja "Smeds". Kylä on sijainnut Bodominjärven rannalla. Vanhoissa asiakirjoissa järven nimi on kirjoitettu "Boda träsk" (1492) ja "Bod Träsk" (1775). Asu Bodom on monikon datiivi ruotsin sanasta "boda", muinaisruotsin "bodh" eli 'vaja', 'aitta', 'puoti' ja merkitsee "vid bodarna", mikä todennäköisesti viittaa järven ranta-aittoihin ja ilmaisee samalla kylän sijainneen lähellä näitä aittojaan.


title: Bodom

text: Kylännimiä virallisesti suomennettaessa kunnanvaltuuston ehdotus suomenkieliseksi nimeksi oli "Aittaranta", Valtionarkiston "Puotinen", kotiseutulautakunnan "Aittala" ja Kielitoimiston "Majala". Espoon kadunnimitoimikunta yhtyi Valtionarkiston ehdotukseen, jonka Maanmittaushallitus sitten vahvisti 1965. Puotinen oli useiden vuosien ajan 1980-luvulla alkaen käytössä suomenkielisenä kaupunginosannimenä. Puotinen-nimen käytöstä rekisterikylän nimenä luovuttiin vuonna 2007, mutta nimeä käytetään edelleen alueen rinnakkaisnimenä esimerkiksi pysäkkinimissä.


title: Bodom

text: Tällä alueella toimii v. 1971 perustettu Röylän ja Bodomin Seudun omakotiyhdistys ry. Kotisivut:


title: Säieteoria

text: Säieteoria () on hiukkasfysiikan malli, jonka mukaan alkeishiukkaset eivät ole pistemäisiä, vaan 1-ulotteisia säikeitä. Säieteorian on tarkoitus kuvata kaikki perusvuorovaikutukset: sähkömagneettinen vuorovaikutus, vahva vuorovaikutus, heikko vuorovaikutus ja painovoima. Näistä painovoima on ollut erityisenä ongelmana, koska gravitonia, kvanttigravitaatioteorian mukaan painovoimaa välittävää hiukkasta ei ole pystytty havaitsemaan. Perusvuorovaikutusten yhdistämisen lisäksi säieteorioilla voitaneen päästä alkuräjähdyksen singulariteetin ongelmasta. Teoria syntyi 1960-luvun lopulla.


title: Säieteoria

text: Konsistenteissa säieteorioissa on korkeilla energioilla (esimerkiksi alkuräjähdyksen hetkellä) 9–11 (supersäieteoriat ja M-teoria) tai jopa 26 (bosoniset säieteoriat) aika-avaruuden ulottuvuutta, joista osa kompaktifioituvat matalammilla energiaskaaloilla. Ihmisen havaintomaailmaan kuuluu vain neljä ulottuvuutta (pituus, leveys, syvyys ja aika). Maailmankaikkeuden massa ei säieteorian perusteella olisi kutistunut täydellisesti singulariteettiin, vaan sillä olisi ollut tiettyjä lenkkimäisiä ulottuvuuksia myös ennen alkuräjähdystä, joten aika-avaruuden äärettömästä kaareutumisesta eli singulariteetista päästäisiin eroon.


title: Säieteoria

text: Säieteorioita on useita: M-teoria, F-teoria ja useita eri supersäieteorioita. Yhtäkään näistä teorioista ei ole todistettu paikkansa pitäviksi.


title: Säieteoria

text: Perinteisesti ajatellaan alkeishiukkasten, kvarkkien ja elektronien, olevan pistemäisiä. Säieteorian mukaan tämä ei kuitenkaan pidä paikkaansa, vaan sen mukaan perinteinen pistemäisten hiukkasten teoria on likiarvo hienommasta esityksestä, jossa todellisuudessa kukin hiukkanen on pieni värähtelevä säie. Säikeillä on vain yksi ulottuvuus. Säikeiden pituuden arvellaan olevan noin 10 m (Planckin pituus). Tämä johtaa siihen, että säikeet näyttävät pistemäisiltä hiukkasilta.


title: Säieteoria

text: Aineen rakenneosaset koostuvat säieteorian mukaan vain säikeistä. Eri hiukkasilla havaitut erilaiset ominaisuudet johtuvat säikeiden erilaisesta värähtelystä, mutta kaikki koostuvat samanlaisista säikeistä. Vuonna 1974 John Henry Schwarz ja Joël Scherk osoittivat, että tietyllä värähtelyn muodolla on gravitaation ominaisuudet. Tämä havainto sisällytti gravitaatiovoiman säieteorian kvanttimekaaniseen malliin. Säieteoria on ensimmäinen teoria, joka on onnistunut yhdistämään gravitaation ja kvanttimekaniikan.


title: Kaurismäki

text: Kaurismäki on suomalainen sukunimi. Nimeä kantaa kymmenen henkilöä. Tunnettuja nimen kantajia ovat:


title: Imola

text: Imola on kaupunki ja kunta Pohjois-Italiassa Emilia-Romagnan alueella Bolognan metropolikaupungissa. Sen asukasluku on noin 70 000.


title: Imola

text: Rooman valtakunnan aikaan keramiikastaan kuuluisa kaupunki tunnettiin nimellä "Forum Cornelii". Perinteet ovat pitkät, sillä Imolassa sijaitsee edelleen merkittävä keramiikkatehdas.


title: Imola

text: Kaupunki tunnetaan Autodromo Enzo e Dino Ferrari -moottoriurheiluradasta, jolla ajettiin Formula 1:n San Marinon Grand Prix vuosina –. Vuonna radalla ajettiin Italian Grand Prix. Kolminkertainen Formula 1 -mestari Ayrton Senna kuoli Imolassa.


title: Imola

text: Imolan nähtävyyksiin kuuluu Rocca Sforzesca, vaikuttava nelitorninen linnoitus, jonka perustukset ovat 1200-luvulta. Linnassa sijaitsee myös Imolan kansainvälisesti tunnettu pianoakatemia (Accademia Pianistica "Incontri col maestro"), jossa ovat opiskelleet monet maailman parhaista nuorista pianisteista. Myös Palazzo Tozzoni sisältää kiinnostavan 1700-luvulle sijoittuvan, aatelisperheen elämää heijastelevan museon.


title: Trehaloosi-intoleranssi

text: Trehaloosi-intoleranssi eli "sienisokerin imeytymishäiriö" on harvinainen vaiva, jonka syy on ruoansulatuselimistön kyvyttömyys hajottaa trehaloosia eli sienisokeria. Trehaloosi-intoleranssi aiheuttaa yleisimmin sieniaterian jälkeen ilmeneviä vatsavaivoja. Taudin syyt ja oireet ovat samankaltaiset kuin laktoosi-intoleranssissa.


title: Trehaloosi-intoleranssi

text: Trehaloosi-intoleranssi aiheuttaa sieniaterian jälkeen ilmeneviä vatsavaivoja kuten turvotusta, ilmavaivoja, löysiä ulosteita ja ripulia. Oireet alkavat joidenkin tuntien kuluttua sienten nauttimisen jälkeen, ja voivat kestää parikin päivää.